Apabila Najib gagal segagal-gagalnya

Beberapa tahun dari sekarang, sarjana sains politik berpeluang mengkaji perancangan yang dilakukan Najib Razak sejak tahun lalu dalam kertas kajian bertajuk, “Bagaimana untuk gagal dalam menggulingkan kerajaan”.Untuk beberapa bulan menuju peletakan jawatan Muhyiddin Yassin, Najib bertubi-tubi menyerang usaha kerajaan menguruskan krisis Covid-19, sambil mendakwa kaedah kerajaan menguruskan sebuah krisis global – yang menyebabkan negara maju pun melutut dalam kegagalan – “gagal segagal-gagalnya”, meminjam kata-katanya.Hari ini, ketika kerajaan kembali kepada Perikatan Nasional yang menjadi sasaran Najib dan kuncu-kuncunya dalam usaha menggulingkannya, ungkapan yang sering diulang oleh tukang karutnya dalam hantaran media sosial ditumpukan pula kepada dirinya.Sejak Oktober lalu, Najib dan panglimanya Ahmad Zahid Hamidi, dibantu seseorang yang boleh, patut dan akan – tetapi belum pernah – menjadi perdana menteri, sibuk menjejaskan setiap usaha kerajaan dalam melawan pandemik.Najib sudah lakukan segalanya: daripada membuat ramalan hambar tentang program vaksinasi (“Bossku” pernah menganggarkan Malaysia akan mengambil masa sehingga enam tahun untuk capai sasaran imuniti kelompok), kepada pelbagai muat naik sinis dan gurauan di laman media sosialnya hampir setiap jam.Kemuncaknya ialah apa yang boleh dianggap sebagai mercu tanda kegagalannya: ketika beliau dan sekumpulan ahli Parlimen Umno mengumumkan penarikan balik sokongan mereka sambil mengisytiharkan kerajaan tumbang, di waktu genting usaha melawan Covid-19.Najib mungkin sudah terlebih sudu dari kuah dalam usahanya menjatuhkan Muhyiddin, seperti mana sikapnya ketika beliau tampak yakin dalam berdepan seorang lelaki berusia 93 tahun pada pilihan raya umum tiga tahun lalu.Hakikatnya, Muhyiddin adalah orang sama yang pernah dipecat Najib pada 2016, dan dua tahun kemudian orang inilah menumbangkannya.Kalau sudah kena main dengan penyangak berusia 30-an, kalau tak sedar akaun peribadinya menyimpan wang yang begitu banyak, dan kalau masih tidak dapat menjelaskan barangan kemas dan beg tangan isterinya yang boleh memuatkan beberapa biji lori, tidak perlulah berangan-angan untuk menjatuhkan seorang yang membuktikan bangkit semula bukan sekali, bukan dua kali, tetapi kini untuk kali ketiga.Dalam usaha menggulingkan kerajaan, seharusnya Najib ambil iktibar dari pengalaman yang pernah ditempuhi oleh individu tertentu.Satu ketika, tak lain tak bukan mendiang Karpal Singh pernah mengutuk individu ini, di samping pemimpin dari partinya sendiri DAP, supaya bertaubat daripada terus membuat masalah kepada negara.Kini, teguran keras itu terpakai kepada Najib dan ahli Parlimen seangkatannya, juga mereka yang menggelar diri mereka pejuang hak asasi, yang selama ini kecoh tentang “kerajaan gagal”, ketika pentadbiran berhempas-pulas cuba menghidupkan semula ekonomi dan memastikan kejayaan program vaksinasi, sambil menolak tawaran kerajaan melakukan reformasi yang penuh bererti yang dapat memulihkan sistem yang telah robek sejak 1980-an.Najib yang berdepan 42 pertuduhan jenayah dinasihatkan tidak menambah angka itu dengan terus melemahkan usaha menyelamatkan negara.Beliau membuktikan dirinya “gagal segagal-gagalnya” dalam menguruskan kewangan negara sehingga rakyat Malaysia menanggung malu. Kini, beliau gagal segagal-gagalnya dalam membantu negara mengatasi pandemik.Abdar Rahman Koya adalah CEO dan editor MalaysiaNow.


MKN lulus Umno adakan perhimpunan hujung minggu ini

Penganjuran Perhimpunan Agung Umno 2020 yang dijadualkan pada 27 dan 28 Mac ini telah mendapat kelulusan Majlis Keselamatan Negara (MKN), kata Setiausaha Agung Umno Ahmad Maslan.Beliau berkata perhimpunan akan dijalankan secara hibrid yang menggabungkan kehadiran fizikal di Dewan Merdeka, Pusat Dagangan Dunia Putra Kuala Lumpur dan secara maya di 190 bahagian di seluruh negara kecuali Sarawak.Perhimpunan akan diadakan dengan mematuhi segala prosedur operasi standard (SOP) yang ditetapkan MKN termasuk penjarakan fizikal, pemakaian pelitup muka, pemeriksaan suhu, mengimbas MySejahtera dan sanitasi tangan.“Selain itu, bagi tujuan pematuhan SOP, Umno akan menambah anggota keselamatan seperti Jabatan Sukarelawan Malaysia (Rela) dan Skuad Sabil,” katanya dalam kenyataan hari ini.Menurut Ahmad, perhimpunan kali ini tidak menjemput pemerhati awam dan bukan perwakilan serta tiada gerai jualan dan kenderaan tamu saji dibenarkan beroperasi sepanjang perhimpunan berlangsung.Katanya perhimpunan akan dimulakan dengan perasmian serentak persidangan sayap Wanita, Pemuda dan Puteri oleh Timbalan Presiden Umno Mohamad Hasan pada Sabtu, diikuti upacara menaikkan bendera dan ucapan dasar Presiden parti Ahmad Zahid Hamidi pada Ahad.Ahmad berkata ucapan dasar presiden, timbalan presiden dan ketua-ketua sayap akan disiarkan secara langsung di Facebook Umno Online.“Perbahasan adalah berkaitan ucapan dasar ketua-ketua sayap dan ucapan dasar presiden. Ucapan dasar mereka akan menyentuh isu berkaitan politik, ekonomi, sosial, agama, antarabangsa dan isu semasa seperti Covid-19 dan vaksin,” katanya.Perhimpunan yang akan menarik perhatian banyak pihak itu menerima permohonan liputan daripada 42 agensi media cetak dan elektronik.


Ismail rayu PM Singapura ketika hukuman mati terhadap warga Malaysia semakin hampir

Perdana Menteri Ismail Sabri Yaakob menulis surat kepada rakan sejawatnya di Singapura untuk merayu kelonggaran diberikan kepada Nagaenthran K Dharmalingam, banduan bilik akhir warga Malaysia yang dijadualkan menjalani hukuman mati pada 10 November selepas ia mencetuskan kemarahan kumpulan hak asasi.Dalam surat kepada Lee Hsien Loong, Ismail berkata beliau memahami keengganan kerajaan Singapura untuk menghentikan pelaksanaan hukuman itu berdasarkan semua proses perundangan sudah digunakan, namun berharap rayuan mengenai Nagaenthran boleh dipertimbangkan “semata-mata atas dasar kemanusiaan”.“Saya sendiri sebagai seorang peguam mengetahui sistem perundangan dan kehakiman Malaysia dan Singapura berkongsi banyak persamaan.“Saya percaya masih ada ruang untuk kerajaan Singapura mempertimbangkan penangguhan pelaksanaan dan membenarkan petisyen baru untuk pengampunan presiden dalam kes Nagaentran a/l K Dharmalingam,” kata Ismail dalam surat yang dilihat MalaysiaNow.Kemarahan memuncak berhubung pelaksanaan hukuman pada Rabu depan tersebut adalah berpunca daripada diagnosis mengenai keupayaan mentalnya, termasuk mempunyai IQ 69, di bawah nilai ambang 70 untuk membolehkan seseorang disahkan mempunyai daya intelek normal.Kumpulan hak asasi manusia melancarkan kempen untuk menyelamatkan nyawa Nagaenthran sejak dua minggu lalu, dengan puluhan aktivis masyarakat sivil berkumpul di luar Parlimen Malaysia minggu lalu bagi mengetengahkan kesnya kepada ahli Parlimen.Sementara itu, petisyen dalam talian kini mengumpul hampir 60,000 tandatangan bagi menggesa Presiden Singapura Halimah Yacob memberikan pengampunan kepada Nagaenthran, mengatakan dia harus dibebaskan berdasarkan laporan psikiatri yang mengesahkan lelaki itu tidak mempunyai keupayaan bagi memahami akibat daripada tindakannya.Pengkritik juga mengingatkan kerajaan Singapura tentang kewajipannya untuk mematuhi perjanjian antarabangsa yang melarang hukuman mati bagi orang kurang upaya (OKU) mental atau terencat akal. Singapura ‘di pihak salah’, kata Amnesty berhubung pelaksanaan hukuman mati terhadap OKU mental warga MalaysiaKumpulan hak asasi bidas kenyataan ‘robotik’ Singapura ketika protes hukuman mati warga Malaysia meningkatNGO berhimpun di Parlimen ketika tekanan memuncak bagi hentikan hukuman mati Singapura ke atas warga Malaysia cacat mentalMahkamah Singapura akan putuskan nasib banduan Malaysia 48 jam sebelum pelaksanaanKumpulan hak asasi gesa Singapura henti jadi Goebbels ulangi ‘pembohongan’ kes NagaenthranBagaimanapun, Singapura tidak mengendahkan kedua-dua bantahan tersebut, mengatakan Nagaenthran menyedari sepenuhnya perbuatan yang dilakukannya selain mendakwa Nagaenthran memalsukan keadaan mentalnya dengan mengubah kelayakan akademik bagi menunjukkan dia memiliki IQ rendah.Dakwaan itu mendapat kecaman serta-merta daripada Lawyers for Liberty (LFL), sebuah badan yang lantang terhadap rekod hak asasi manusia di Singapura, khususnya pengendalian banduan hukuman matinya yang disabitkan dengan kesalahan dadah.“Alasan untuk mempunyai dasar anti-dadah yang keras, tidak membenarkan atau mewajarkan hukuman gantung terhadap OKU mental. Tiada apa-apa yang boleh mewajarkan pelaksanaan hukuman ini atau dapat diterima orang yang berfikiran waras,” kata kumpulan itu.Sementara itu, Mahkamah Tinggi Singapura bersedia untuk mendengar cabaran perlembagaan esok yang difailkan oleh peguam terkemuka M Ravi.Ia dilihat sebagai usaha perundangan terakhir yang mungkin menjadi satu-satunya jalan bagi menyelamatkan nyawa Nagaenthran.Surat Ismail kepada Lee adalah salah satu daripada beberapa contoh kerajaan Malaysia secara rasmi bertindak campur tangan dalam menggesa Singapura menyelamatkan nyawa rakyatnya yang dijatuhi hukuman mati di negara itu.Pada 2019, Singapura tidak mengendahkan rayuan daripada kerajaan Malaysia serta petisyen untuk pengampunan terhadap pengedar dadah Malaysia Abd Helmi Ab Halim, di mana hukuman mati ke atasnya dijalankan pada November tahun itu.Kerajaan Singapura sentiasa mempertahankan hukuman mati bagi kesalahan dadah, berbanding Malaysia yang mengenakan moratorium bagi jenayah berkaitan dadah sementara menunggu semakan.Pengkritik menegaskan ramai yang disabitkan bersalah adalah keldai dadah daripada keluarga miskin, sementara dalang yang menggunakan mereka sering terlepas daripada hukuman.Berikutan hukuman mati Helmi, Singapura menggesa Malaysia untuk “melakukan lebih banyak usaha untuk membantu menyelamatkan nyawa rakyat Malaysia” dengan meningkatkan perang terhadap jenayah berkaitan dadah di sempadannya dengan negara itu.


Sokongan Umno Sabah kepada Hajiji bukti Zahid semakin lemah?

Pengerusi Umno Sabah Bung Moktar Radin dan ahli Dewan Undangan Negeri (Adun) baru menang menyatakan sokongan kepada Hajiji Noor sebagai ketua menteri, satu perkembangan menunjukkan presiden parti, Ahmad Zahid Hamidi semakin hilang pengaruh di negeri itu.“Semua rakyat tidak lagi main politik. Kita akan fikirkan masalah negeri Sabah,” kata Bung Moktar pada sidang media Gabungan Rakyat Sabah hari ini untuk mengumumkan Hajiji sebagai ketua menteri.Ini berlaku selepas Zahid dan pemimpin veteran Umno menentang pelantikan Hajiji yang juga pengerusi Bersatu Sabah untuk memimpin negeri itu.Hajiji, 65, yang sudah menjadi ahli Dewan Undangan Negeri (Adun) Sabah selama tiga dekad, merupakan pilihan Perikatan Nasional (PN) untuk menjadi ketua menteri, manakala Umno pula mencalonkan Bung Moktar.Pada Pilihan Raya Negeri (PRN) Sabah Sabtu lalu, PN bekerjasama dengan BN dan PBS, mendapat majoriti mudah untuk menumbangkan kerajaan Warisan pimpinan Mohd Shafie Apdal.Pengumuman GRS hari ini menunjukkan pemimpin Umno pusat tidak mempunyai suara dalam politik Sabah.Sebelum ini, Zahid menggesa jawatan ketua menteri diberikan kepada Bung Moktar, mengatakan Umno berhak mendapat jawatan itu selepas jawatan perdana menteri dan menteri besar Perak diambil Bersatu.Seorang lagi pemimpin Umno, Shahrir Samad menuduh Bersatu tiada kaitan dan keperluan dalam politik Sabah.Kritikan bekas ahli Parlimen Johor Bahru terhadap parti pimpinan Muhyiddin Yassin itu tidaklah mengejutkan, kedua-dua pemimpin itu tidak mempunyai hubungan rapat sejak Muhyiddin menjadi menteri besar Johor dahulu.Ketika Umno “hampir lumpuh” dengan penghijrahan besar-besaran wakil rakyat dan pemimpin kanan pada 2018, ramai ahli menyalahkan Zahid.Seorang pemimpin Pemuda Umno Sabah, Ghazalie Ansing sebelum ini mendesak Majlis Tertinggi Umno meminta Zahid letak jawatan.“Presiden tidak mempunyai ‘command and respect’ dalam kalangan pemimpin dan ahli Umno,” katanya.


Netanyahu berjaya tubuhkan kerajaan campuran Israel

Bakal perdana menteri Israel Benjamin Netanyahu mengumumkan pada Rabu malam bahawa beliau berjaya membentuk kerajaan campuran baru.
"Saya telah berjaya (untuk membentuk kerajaan)," tulis Netanyahu di Twitter.
Dalam satu kenyataan berasingan, parti Likud menyatakan pemimpin veteran itu telah pun memaklumkan perkara berkenaan kepada Presiden Isaac Herzog, lapor Xinhua.
Likud masih belum menandatangani perjanjian dengan empat daripada lima rakan gabungannya, tiga parti ekstrem kanan dan dua parti ultra-Ortodoks Yahudi. Berdasarkan undang-undang Israel, kerajaan baru perlu mengangkat sumpah sebelum 2 Januari 2023.
Sejak beberapa minggu lalu Netanyahu bergelut untuk memenuhi tuntutan rakan gabungannya sebagai balasan kepada sokongan mereka.
Pengumuman itu sekali gus menandakan kembalinya pemimpin Israel paling lama berkhidmat selepas hanya digulingkan setahun setengah.
Blok Netanyahu memenangi 64 daripada 120 kerusi parlimen Israel pada pilihan raya 1 November lalu, pilihan raya kelima yang diadakan dalam tempoh kurang empat tahun.


Bank Dunia anggar kerosakan angkara gempa bumi Turkiye AS$34.2 bilion

Dua gempa bumi besar yang melanda Turkiye pada 6 Februari lepas menyebabkan kerosakan yang berjumlah kira-kira AS$34.2 bilion (kira-kira RM153 bilion), tetapi jumlah kos pembinaan semula dan pemulihan yang dihadapi negara itu mungkin dua kali lebih tinggi, kata Bank Dunia pada Isnin.
Bank itu menganggarkan bahawa gempa bumi juga akan mengurangkan sekurang-kurangnya setengah mata peratusan daripada ramalan pertumbuhan keluaran dalam negara kasar (KDNK) Turkiye sebanyak 3.5% hingga 4% pada 2023, kata pengarah negara Bank Dunia Humberto Lopez kepada pemberita.
Keadaan di Syria, yang turut terjejas akibat gempa bumi, adalah "sangat dahsyat", kata naib presiden Kumpulan Bank Dunia untuk Eropah dan Asia Tengah, Anna Bjerde. Bank itu akan mengeluarkan anggaran kerosakan berasingan untuk Syria pada Selasa.
Bjerde berkata penilaian awal kerosakan di Turkiye sebanyak AS$34.2 bilion bersamaan dengan kira-kira 4% daripada keluaran ekonominya pada 2021, tetapi itu tidak termasuk kesan tidak langsung atau susulannya terhadap pertumbuhan ekonominya, atau gempa bumi terbaru seminggu lalu.
"Pengalaman kami ialah keperluan pembinaan semula boleh mencapai setinggi dua hingga tiga kali ganda daripada anggaran kerosakan fizikal langsung," katanya.
Gempa bumi pada 6 Februari dengan 7.8 magnitud dan 7.5 magnitud, yang paling dahsyat dalam sejarah Turki moden, mengorbankan lebih 44,300 orang.
Bank Dunia berkata, gempa bumi juga disusuli dengan lebih 7,500 gegaran susulan, mewujudkan bencana terbesar seumpama itu yang melanda Turkiye dalam tempoh lebih 80 tahun.
Laporan Anggaran Kerosakan (Gred) Global Rapid Pasca Bencana bank menganggarkan 1.25 juta orang kehilangan tempat tinggal akibat kerosakan pada rumah mereka, atau keruntuhan sepenuhnya.
Kerosakan paling teruk berlaku di 11 wilayah di selatan Turki yang mempunyai beberapa kadar kemiskinan tertinggi, dan menempatkan lebih 1.7 juta pelarian Syria, atau kira-kira separuh daripada jumlah keseluruhan penduduk pelarian Syria di Turkiye, menurut laporan itu.
Bank Dunia telah menyediakan bantuan segera sebanyak AS$780 juta untuk Turki daripada dua projek sedia ada di Turkiye, serta AS$1 bilion dalam projek pemulihan kecemasan baharu.


Bella beri keterangan kes dianiaya pengasas Rumah Bonda

Remaja perempuan sindrom down berusia 13 tahun yang dikenali sebagai Bella hari ini memberi keterangan di Mahkamah Sesyen di sini sebagai saksi pendakwaan ke-18 dalam perbicaraan kes pengasas Rumah Bonda Siti Bainun Ahd Razali yang didakwa mengabai dan menganiayanya, tahun lepas.
Bagaimanapun, sebelum remaja itu memberi keterangan, timbalan pendakwa raya Zilfinaz Abbas memberitahu mahkamah bahawa perbicaraan kes itu akan dijalankan secara tertutup kerana Bella adalah mangsa selain merupakan saksi kanak-kanak yang keterangannya tidak boleh dilaporkan oleh media dan mana-mana pihak.
Zilfinaz pada prosiding sebelum ini berkata pihaknya memohon supaya seorang perantara dan peneman Bella dilantik mengikut peruntukan di bawah Akta Keterangan Saksi Kanak-kanak 2007 untuk berada bersama remaja itu di sebuah bilik lain semasa perbicaraan dijalankan.
"Dua individu ialah pegawai psikologi dari Jabatan Peguam Negara Dr Nor Jumawaton Shahruddin selaku perantara dan pegawai dari Jabatan Kebajikan Masyarakat (JKM) Noor Faiidah Mohamed selaku peneman Bella," katanya kepada hakim Izralizam Sanusi.
Izralizam berkata mahkamah sebelum ini telah membenarkan pelantikan dua individu itu untuk berada bersama Bella sepanjang perbicaraan dengan mengambil kira keadaan kanak-kanak kurang upaya itu.
Beliau turut membenarkan permohonan pendakwaan supaya prosiding hari ini dijalankan secara tertutup dan meminta pihak media dan orang awam meninggalkan galeri awam.
“Hari ini perbicaraan saksi, Bella akan dijalankan melalui rangkaian secara langsung selaras dengan Akta Keterangan Saksi Kanak-kanak 2007.
“Direkodkan bahawa Dr Nor Jumawaton akan berada bersama Bella sebagai perantara selaras dengan Seksyen 8 Akta Keterangan Saksi Kanak-kanak 2007 dan Nurul Faiidah juga akan bersama-sama saksi itu sebagai orang dewasa yang menemani, selaras dengan Seksyen 9 akta sama.
“Perlu ditekankan di sini bahawa Bella adalah saksi kanak-kanak kurang upaya maka mahkamah akan mengikut akta sama sebagai panduan,” kata Izralizam.
Bella, yang memakai gaun berwarna biru watak Elsa dalam animasi Frozen, dilihat tersenyum apabila tiba di Kompleks Mahkamah Kuala Lumpur kira-kira 9 pagi diiringi pegawai JKM dan anggota polis.
Siti Bainun, 30, berdepan dua pertuduhan mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi antara Februari dan Jun 2021 di sebuah kondominium di Wangsa Maju, di Kuala Lumpur.


Dakwaan Najib terhadap hakim Nazlan terdesak, tidak berasas, kata pendakwa raya

Pihak pendakwaan mendakwa Najib Razak melakukan percubaan yang terdesak untuk membatalkan keseluruhan perbicaraan penyelewengan dana RM42 juta SRC International Sdn Bhd dengan membangkitkan dakwaan tidak berasas terhadap hakim Mohd Nazlan Mohd Ghazali yang tidak dapat membela dirinya sendiri.
Timbalan pendakwa raya Mohd Ashrof Adrin Kamarul yang menjawab afidavit sokongan lanjutan permohonan Najib, berkata isu konflik kepentingan membabitkan hakim itu seperti yang didakwa Najib sepatutnya boleh dibangkitkan ketika perbicaraan, tetapi bekas perdana menteri itu memilih untuk tidak berbuat demikian kerana isu berkenaan adalah tidak sah.
Nazlan yang kini merupakan hakim Mahkamah Rayuan telah menjatuhkan hukuman penjara 12 tahun dan denda RM210 juta terhadap Najib, selepas beliau yang ketika itu hakim Mahkamah Tinggi, mendapati Najib bersalah terhadap tujuh pertuduhan menyeleweng RM42 juta dana SRC International.
Menyentuh mengenai kenyataan Najib berhubung siasatan Suruhanjaya Pencegahan Rasuah Malaysia (SPRM) terhadap Nazlan, Ashrof menegaskan bahawa ia dipenuhi skandal yang bertujuan mencemarkan nama baik Nazlan sebagai hakim perbicaraan.
“Pengetahuan Najib  yang dikatakan sebagai pengetahuan peribadi mengenai siasatan SPRM adalah tidak benar kerana SPRM sebagai agensi penguatkuasaan bebas tidak akan mendedahkan maklumat rahsia berhubung siasatan yang masih berjalan,” katanya.
Ashrof berkata demikian bagi menjawab afidavit sokongan lanjutan Najib dalam permohonannya untuk mendapatkan perisytiharan bahawa perbicaraan SRC batal dan tidak sah serta memohon mahkamah menimbangkan supaya diadakan perbicaraan semula.
Beliau menambah, tiada konflik kepentingan apabila Nazlan mendengar perbicaraan kes SRC, malah Najib membuat pengakuan bahawa tiada dakwaan rasuah terhadap hakim itu, tetapi hanya sama ada wujudnya konflik kepentingan apabila Nazlan mendengar perbicaraan kes terbabit.
Katanya dakwaan pembabitan Nazlan dalam kapasiti sebelumnya sebagai ketua kaunsel dan setiausaha syarikat kumpulan Maybank dalam pinjaman RM140 juta kepada Puncak Perdana Sdn Bhd dan RM4.17 bilion kepada 1Malaysia Development Berhad (1MDB) adalah tidak dibuktikan dan sangkaan semata-mata.
“Dalam apa jua keadaan, keterangan yang didakwa adalah tidak relevan kepada pertuduhan yang dihadapi oleh pemohon (Najib) dalam rayuan ini. Tujuan sebenar (dokumen berhubung dakwaan konflik kepentingan) dikemukakan, iaitu satu dokumen yang tidak bernilai, adalah untuk memburukkan Nazlan pada pendapat umum sebelum pendengaran permohonan ini,” katanya.
Pada 8 Disember tahun lepas, panel tiga hakim Mahkamah Rayuan yang diketuai Abdul Karim Abdul Jalil menolak rayuan ahli Parlimen Pekan itu yang mendorong beliau membawa perkara itu ke Mahkamah Persekutuan.
Mahkamah Persekutuan menetapkan 10 hari bermula 15 Ogos ini untuk mendengar rayuan terakhir Najib terhadap sabitan serta hukuman penjara dan denda yang dijatuhkan terhadapnya.


Kumpulan hak asasi ambil tindakan mahkamah berhubung taraf kewarganegaraan berat sebelah

Sebuah kumpulan hak asasi hari ini memfailkan tindakan mahkamah bagi menuntut penjelasan berhubung hak kewarganegaraan kepada anak yang dilahirkan wanita Malaysia bersama pasangan warga asing di luar negara.Persatuan Kebajikan Sokongan Keluarga Selangor dan Kuala Lumpur berkata, tindakan memfailkan kes untuk mendapatkan deklarasi mahkamah bertujuan untuk mempromosi kesamarataan gender di Malaysia.Mereka berkata, terdapat enam lagi ibu warganegara Malaysia akan bersama-sama kumpulan itu membawa kes berkenaan ke mahkamah.Dua orang daripada enam ibu itu hadir pada sidang media berkenaan. Mereka ialah Myra Eliza Mohd Danil dan Adlyn Teoh.MalaysiaNow pernah berkongsi pengalaman Myra berjuang mendapatkan kerakyatan buat anak perempuannya sejak tujuh tahun lalu.“Lebih 60 tahun, ramai keluarga menanggung derita akibat proses permohonan yang panjang dan sukar di bawah Perkara 15 (2) Perlembagaan Persekutuan.“Proses budi bicara ini boleh memakan masa bertahun lamanya dan selalu berakhir dengan permohonan ditolak tanpa sebarang alasan diberikan,” kata Presiden Persatuan Kebajikan Sokongan Keluarga Selangor dan Kuala Lumpur Suri Kempe pada satu sidang media di Kuala Lumpur hari ini.Mereka berkata, terdapat enam lagi ibu warganegara Malaysia akan bersama-sama kumpulan itu membawa kes berkenaan ke mahkamah.Di bawah Perlembagaan Persekutuan, bayi yang lahir di luar negara dengan bapa memiliki kewarganegaraan Malaysia akan dianugerahkan taraf warganegara secara automatik.Bagaimanapun, bayi yang lahir dengan ibu warganegara Malaysia dan bapa bukan warganegara perlu memohon untuk mendapatkan taraf kewarganegaraan.Pada 8 Disember lalu, MalaysiaNow melaporkan  kumpulan hak asasi itu akan mengemukakan saman terhadap kementerian dalam negeri pada 18 Disember kerana keengganan kerajaan untuk mengiktiraf anak yang dilahirkan wanita Malaysia di luar negara sebagai warganegara.Perkara itu timbul selepas satu kenyataan dikeluarkan oleh Timbalan Menteri Dalam Negeri Ismail Mohamed Said dalam Dewan Rakyat mempertahankan tindakan tersebut dengan mengatakan ia bagi menjaga kedaulatan dan keselamatan negara.Bagaimanapun, pengkritik menyelar kenyataan tersebut.Lawyers for Liberty dalam satu kenyataan awal bulan lalu menggesa satu pertimbangan khusus perlu diberikan bagi membolehkan kaum wanita warganegara mendapatkan taraf kewarganegeraan anak mereka mengikut keluhuran undang-undang.LFL berkata, ia boleh dilaksanakan dengan meminda Bahagian II dalam Jadual Kedua Perlembagaan Persekutuan dengan menggantikan perkataan ‘bapa’ kepada ‘ibu bapa’.Mengulas lanjut, Suri berkata proses permohonan yang memakan masa panjang itu menyebabkan anak-anak mereka memiliki akses terhad kepada pendidikan, kesihatan dan perlindungan sosial.“Kami yakin dengan kemampuan mahkamah untuk menegakkan prinsip kesamarataan melalui konvensyen antarabangsa yang ditandatangani Malaysia dan keluhuran Perlembagaan Persekutuan.”


SPRM tahan 4 individu seludup daging sejuk beku

Suruhanjaya Pencegahan Rasuah Malaysia (SPRM) Johor menahan empat individu iaitu pengarah dan pekerja syarikat pengimport daging sejuk beku kerana disyaki terlibat dengan kegiatan rasuah berhubung isu aktiviti penyeludupan bahan mentah itu dari negara yang dilarang dibawa masuk ke Malaysia.Menurut sumber, kesemua mereka berusia lingkungan 39 hingga 50 tahun itu, ditahan di pejabat SPRM Johor malam tadi bagi membantu siasatan yang sedang dijalankan.Sumber berkata SPRM memandang serius perkara ini kerana ia melibatkan isu kepentingan rakyat khususnya umat Islam di negara ini.Menurutnya, siasatan dijalankan mengikut Akta Suruhanjaya Pencegahan Rasuah Malaysia 2009.“Hasil kerjasama beberapa agensi seperti Kementerian Perdagangan Dalam Negeri Hal Ehwal Pengguna, Jabatan Perkhidmatan Veterinar, Jabatan Perkhidmatan Kuarantin dan Pemeriksaan Malaysia (Maqis) dan Jabatan Kastam Diraja Malaysia, telah mengenal pasti pengimport daging berkenaan,” menurut sumber itu.Pengarah SPRM Johor Azmi Alias ketika dihubungi mengesahkan penahanan tersebut dan kesemua OKT akan dibawa ke Mahkamah Majistret pagi ini bagi permohonan reman.


Bagaimana untuk kalah perang

Dalam mana-mana peperangan, pasti ada ratusan, jika bukan ribuan orang memerlukan rawatan perubatan setiap hari akibat kecederaan yang dialami disebabkan serangan musuh.Kematian turut dilaporkan setiap hari, dengan hospital penuh sesak dan kelengkapan peralatan perubatan dipaksa bekerja sehingga maksimum.Dalam peperangan, retorik politik tempatan digantikan dengan seruan penyatuan bagi menentang musuh.Pergolakan politik dihentikan kerana kerajaan yang kuat diperlukan untuk melindungi negara dan penduduknya.Sama seperti perang yang kita sama-sama terlibat pada ketika ini.Perbezaannya yang menjadikan perang ini lebih mencabar ialah kerana musuh tidak dapat dilihat, dan senjata yang digunakan untuk melawannya adalah satu-satunya pertahanan kita ada, walaupun ia mungkin memakan diri sendiri.Jika pandemik Covid-19 adalah satu peperangan, maka tingkah laku sebilangan ahli politik kita sesuatu yang tidak dapat diterima dan tidak patut ketika krisis besar seperti ini berlaku.Hampir seminggu selepas pengisytiharan darurat diumumkan.Ia jauh daripada apa yang disangkakan kehidupan berjalan seperti biasa tanpa pembelian panik dan kelibat polis serta tentera di jalan raya.Ia lebih “normal” daripada pertama kali Perintah Kawalan Pergerakan dilaksanakan (tanpa darurat) pada Mac tahun lepas.Pada ketika itu, semua pasar raya dan pusat beli-belah ditutup, termasuk juga sekolah, kilang-kilang dan perniagaan sama seperti apa yang berlaku di seluruh dunia menyaksikan berpuluh-puluh ribu orang kehilangan pekerjaan dan mewujudkan kluster baru kemiskinan.Kerajaan setakat ini seperti memohon kemaafan dalam memberi alasan untuk mengisytiharkan darurat Covid-19.Biar kita jelas: ia dirancang untuk menyekat ahli politik daripada berebut kuasa dan menghentikan retorik yang boleh mengalihkan perhatian daripada menyelamatkan nyawa dan kehidupan kepada menyelamatkan masa depan politik mereka yang taksub kuasa sejak berdekad lalu.Peperangan sama seperti Covid-19, dengan angka harian korban dan mereka yang cedera dalam perang konvensional melibatkan peluru berpadu dan bom, memerlukan semua orang mengikut arahan jeneral mereka.Dalam situasi kita, jeneral yang selama ini kita percaya, dan yang kita setuju mempunyai kesabaran diperlukan untuk meneruskan pejuangan ini adalah Dr Noor Hisham Abdullah.Dalam keadaan darurat, dia perlu melapor kepada Yang di-Pertuan Agong, sebagai panglima tertinggi.Kita tidak patut mempersoalkaan tindakan jeneral, atau dalam situasi ini, kuasa panglima tertinggi.Dalam mana-mana negara yang berperang, sama ada mewakili suara demokrasi seperti di Amerika Syarikat atau kuasa diktator seperti di China dan Korea Selatan, ia sama seperti pengkhianatan.Di sini, strategi beberapa ahli politik, segelintirnya sudah veteran dan pernah merasai nikmat kuasa memerintah, mengkritik dan menghentam setiap kali ada pengumuman dibuat oleh kerajaan.Mereka berbicara mengenai mendapatkan bantuan pakar dalam peperangan, satu penghinaan bukan sahaja kepada Noor Hisham malah kepada ribuan petugas barisan hadapan yang berjuang tanpa henti bagi menyelamatkan nyawa.Perkara sebenar, dalam peperangan ini, sama seperti peperangan lain, kecenderungan politik tidak lagi relevan. Sama ada anda berada di negeri diperintah pembangkang di Selangor dan Pulau Pinang, atau di Johor dan Pahang, situasinya adalah sama.Satu-satunya perkara yang kita lihat daripada ahli politik yang sepatutnya boleh menggunakan pengaruh mereka untuk membantu panglima tertinggi hanyalah kacau-bilau dan ramai dalam kalangan mereka.Ini antara contoh gangguan di mana darurat mampu menghentikannya. Pun begitu, seseorang mungkin perlu mencubit diri sendiri untuk percaya kita sebenarnya berada dalam darurat.Kita dengar dalam laporan setiap hari, sama ada dalam bentuk kenyataan bersama atau ucapan yang dipetik dari Facebook Live, oleh “pakar” perundangan dan perubatan mempersoalkan sama ada Ordinan Darurat mematuhi Perlembagaan.Apa alternatifnya? Adakah musuh kita yang tidak nampak itu akan meletak senjata setiap kali kita ke Parlimen? Tuhan melarang sekiranya itu strategi kita jika negara jiran yang kelihatan mengambil keputusan untuk menyerang kira satu hari nanti!Menggantikan perdana menteri tidak akan menyelesaikan masalah, begitu juga gangguan.Tidak ada seorangpun yang mempunyai akal waras patut berfikir untuk menduduki jawatan itu dalam keadaan sekarang ini.Apa yang patut mereka lakukan adalah dengan menyokong dan menunjukkan semangat patriotik dan lupakan tentang cita-cita politik mereka buat seketika.Bersediakah ahli-ahli politik ini menyahut cabaran ini?Kita memerlukan lebih banyak sekutu, bukan lebih banyak musuh.Tanyakan kepada mereka yang sudah memenangi perang, termasuk seorang lelaki Britain yang anti-komunis tetapi bersama-sama Rusia melawan musuh bersama, dan menang.Kesimpulannya, dia berkata, “Satu-satunya perkara lebih buruk daripada mempunyai sekutu adalah tidak memiliki mereka.”


Trak vaksin digerakkan minggu hadapan, sasar peniaga dan pekerja di pasar

Golongan peniaga dan pekerja di pasar borong, pasar harian dan penjaja, bakal menerima vaksin menerusi program Trak Vaksin Bergerak [email protected] mulai minggu hadapan.Menteri Wilayah Persekutuan Annuar Musa berkata, golongan tersebut adalah antara individu yang berisiko tinggi untuk dijangkiti Covid-19 walaupun dalam tempoh pelaksanaan sekatan pergerakan penuh.“Walaupun kes pasar borong mencecah ratusan kes, tetapi operasinya tidak boleh dihentikan. Oleh itu mereka ini akan disenaraikan dalam siri kedua program itu untuk diberikan vaksin melalui trak bergerak, yang yang akan terus ke lokasi,” katanya kepada pemberita selepas meninjau pelaksanaan Trak Vaksin Bergerak [email protected] di Perumahan Awam (PA) Seri Johor semalam.Kira-kira 600 penduduk di PA berkenaan terutamanya golongan warga emas dan orang kurang upaya (OKU), menerima suntikan vaksin menerusi program itu.Annuar berkata, program itu adalah antara beberapa inisiatif dilakukan untuk meningkatkan tahap kesiapsiagaan, dengan memfokuskan pemberian vaksin kepada rakyat bagi mencapai imuniti kelompok dalam kadar segera.“Mulai 15 Jun ini, kita menetapkan sasaran 30,000 hingga 33,000 suntikan sehari berbanding 7,000 hingga 10,000 suntikan sehari di Kuala Lumpur, sebagai usaha mencapai sasaran 80 peratus telah divaksin menjelang 31 Ogos ini,” katanya.Beliau yakin sasaran itu mampu dicapai menerusi pertambahan pusat pemberian vaksin (PPV) mega, selain PPV di klinik dan hospital swasta serta vaksinasi melalui trak bergerak.


Bersatu Perak belum mohon mengadap Sultan Nazrin

Bersatu Perak belum memohon untuk menghadap Sultan Perak Sultan Nazrin Shah berhubung pelantikan menteri besar yang baru, kata pengerusinya Ahmad Faizal Azumu.Faizal turut menafikan menerima titah rasmi untuk menghadap Sultan Nazrin.“Bersatu Perak ingin memaklumkan bahawa kami tidak menerima titah untuk menghadap Duli Yang Maha Mulia Paduka Seri Sultan Perak secara rasmi daripada pihak Istana seperti mana dilaporkan oleh media massa,” katanya dalam kenyataan hari ini.Terdahulu, Ahli Dewan Negara Perak Mohd Annuar Zaini berkata Sultan Nazrin menitahkan wakil daripada ahli Dewan Undangan Negeri (Adun) Bersatu dan PAS negeri untuk menghadap baginda hari ini berhubung kemelut politik negeri.Annuar dilaporkan berkata istana menunggu wakil daripada kedua-dua parti untuk menghadap Sultan Nazrin pada bila-bila masa bagi mendengar pendirian mereka tentang penubuhan kerajaan negeri yang baharu.Faizal yang juga ahli Parlimen Tambun kini berada di ibu negara kerana menghadiri sidang Dewan Rakyat, manakala PAS Perak pula dilapor membatalkan rancangannya untuk menghadap Sultan Nazrin atas arahan pucuk pimpinan parti.Dalam pada itu, tiga pemimpin Pakatan Harapan (PH) Perak iaitu Pengerusi DAP Nga Kor Ming, Pengerusi Amanah Asmuni Awi dan Pengerusi PKR Farhash Wafa Salvador Rizal Mubarak mengadap Sultan Nazrin hari ini.Bernama difahamkan pihak yang berkenaan perlu memohon perkenan untuk menghadap sebelum titah menghadap dikeluarkan oleh pihak istana.Jawatan menteri besar Perak kini kosong selepas Faizal meletak jawatan Sabtu lepas setelah gagal mendapat sokongan dalam usul undi kepercaya ahli Dewan terhadap menteri besar semasa persidangan Dewan Undangan Negeri (DUN) pada Jumaat lepas.Menerusi usul yang dibawa Abd Manap Hashim (BN-Pengkalan Baharu), Faizal yang juga Adun Chenderiang hanya memperoleh 10 undi menyokong berbanding 48 menentang, manakala satu berkecuali.DDUN Perak merangkumi 25 wakil Barisan Nasional, DAP (16), Amanah (5), Bersatu (5), PKR (3) dan PAS (3), manakala Gerakan dan Bebas masing-masing satu kerusi.


Permohonan BPN 2.0 secara online ketika PKPB, PKPD

Pemohon baharu Bantuan Prihatin Nasional (BPN) 2.0 terutama di kawasan pelaksanaan perintah kawalan pergerakan bersyarat (PKPB) dan perintah kawalan pergerakan diperketatkan (PKPD) digalakkan membuat permohonan secara dalam talian.Lembaga Hasil Dalam Negeri (LHDN) dalam kenyataan hari ini memaklumkan permohonan secara online lebih digalakkan buat masa ini bagi memastikan rantaian penularan wabak Covid-19 dapat diputuskan.“Permohonan baharu boleh dibuat mulai 15 Oktober sehingga 15 November depan dan penerima BPN sedia ada tidak perlu mengemukakan permohonan semula sekiranya telah menerima bayaran sebelum ini,” katanya.Pemohon baharu BPN 2.0 boleh merujuk kepada Soalan Lazim (FAQ) yang telah dimuat naik di portal rasmi BPN di https://bpn.hasil.gov.my/  bagi mendapatkan maklumat lanjut mengenai bantuan tersebut.Sebarang pertanyaan serta maklum balas berkaitan boleh dimajukan melalui Hasil Care Line di talian 03-8911 1000 atau 603-8911 1100 (Luar Negara), HASiL Live Chat dan Borang Maklum Balas di portal rasmi LHDN di pautan https://maklumbalaspelanggan.hasil.gov.my/MaklumBalas/ms-my.Perdana Menteri Tan Sri Muhyiddin Yassin pada 23 September lepas mengumumkan BPN 2.0 dengan jumlah bantuan yang akan disalurkan adalah RM1,000 kepada 3.7 juta isi rumah B40, RM500 kepada 3.8 juta kumpulan B40 bujang, RM600 kepada hampir 1.4 juta isi rumah M40 dan RM300 kepada 1.7 juta kumpulan M40 bujang.Bayaran BPN 2.0 akan dibuat sebanyak dua kali iaitu pada hujung bulan ini dan pada Januari depan.


BN yakin bentuk kerajaan negeri, mampu kuasai 18 kerusi, kata timbalan pengerusi

Barisan Nasional (BN) meramalkan mampu menguasai 18 daripada 28 kerusi yang dipertandingkan, sekali gus membentuk kerajaan negeri pada Pilihan Raya Negeri (PRN) Melaka, Sabtu ini.Keyakinan itu dinyatakan Timbalan Pengerusi BN Mohamad Hasan berdasarkan kajian sikap yang dilaksanakan parti sepanjang tempoh PRN dilaksanakan, selain data pengundi yang konsisten memilih BN sejak Pilihan Raya Umum ke-11 (PRU11) sehingga PRU14.“Kalau boleh kita nak menang 20 kerusi… kita cuba untuk kekalkan yang 13 kerusi (dimenangi pada PRU14) dan kita punya sasaran adalah kepada tumpuan lima lagi kerusi, (menjadikan keseluruhan) 18 kerusi.“Tetapi jika kita dapat lepasi jumlah 15 kerusi (majoriti mudah untuk membentuk kerajaan), pun dah syukur Alhamdulillah, kita boleh tubuhkan kerajaan kita sendiri.“Jadi untuk mendapatkan satu kerajaan yang stabil, kita mesti tubuh kerajaan di atas kekuatan kita sendiri. Jadi kita tak akan terus setiap hari diancam, diugut nak tarik diri. Kalau selagi perkara itu berlaku, kerajaan tak akan stabil,” katanya dalam temu bual eksklusif bersama Bernama.Pada PRN Melaka, BN bertanding di kesemua 28 kerusi Dewan Undangan Negeri (DUN) dan daripada jumlah itu, Umno bertanding di 20 kerusi, tujuh MCA dan satu MIC.Pada PRU14, Umno menang di kerusi DUN Kuala Linggi, Tanjung Bidara, Ayer Limau, Lendu, Taboh Naning, Asahan, Sungai Udang, Pantai Kundor, Ayer Molek, Rim, Serkam, Merlimau dan Sungai Rambai.Ditanya sama ada BN sedia membentuk kerajaan campuran bersama pihak lain sekiranya hanya mampu mempertahankan 13 kerusi yang dimenangi, Mohamad yang juga timbalan presiden Umno berkata parti itu sedia merintis kerjasama dengan mana-mana pihak dan tidak hanya terhad kepada Perikatan Nasional (PN) sahaja.“Kita terbuka kerjasama dengan sesiapa…tak bermaksud dengan PN sahaja, dengan sesiapa boleh… apa pasal semua orang boleh bekerjasama dengan semua orang, Umno tak boleh. Ibarat cakap siang pandang-pandang, cakap malam dengar dengar. Jangan tutup pintu rapat sangat,” katanya.Selain itu, Mohamad berkata bagi meremajakan parti dan mempamerkan keterbukaan, BN mengambil langkah berani dengan mempertaruhkan calon-calon muda bagi PRN Melaka bagi memenuhi selera pengundi.“Saya tak mahu beretorik dan kita kata kita nak meremajakan parti, tapi balik-balik muka yang sama dan bila masa saya nak tampilkan muka (calon) muda.“Esok kalau kita buat macam itu, anak muda akan lari daripada Umno. Parti-parti lain menggamit anak muda seperti DAP, PKR, Bersatu, PAS… Umno masih duduk dalam gua dia…tak boleh.“Jadi PRN ini melambangkan (bahawa) yang Umno benar-benar mentransformasikan parti. Ini yang saya buat. Betul ini satu perjudian, but inilah wajah Umno yang nak saya bawa,” katanya.Ditanya mengenai peluang BN di kerusi panas iaitu Tanjung Bidara yang menyaksikan pertembungan tiga penjuru membabitkan Pengerusi Badan Perhubungan Umno Melaka Ab Rauf Yusoh, bekas menteri besar Negeri Sembilan itu berkata pertandingan di kawasan berkenaan dijangka sengit.“Sengitlah, saya tak kata akan jadi kerusi Bersatu,” katanya.Ab Rauf akan ditentang oleh Ahli Parlimen Masjid Tanah Datuk Mas Ermieyati Samsudin mewakili PN dan Zainal Hassan daripada Pakatan Harapan (PH).Bagi tiga kerusi iaitu Asahan, Duyong dan Gadek yang menyaksikan pertembungan enam penjuru, Mohamad berkata situasi berkenaan memberi kelebihan buat BN.Mengenai Muafakat Nasional (MN) yang dipelopori bersama PAS, beliau berkata meskipun tiada kerjasama membabitkan kedua-dua parti itu pada PRN Melaka, namun kerjasama boleh diadakan pada masa akan datang termasuk membabitkan soal penyatuan ummah.PRN Melaka diadakan berikutan pembubaran DUN pada 4 Oktober lepas selepas empat Ahli Dewan Undangan Negeri menarik sokongan terhadap Ketua Menteri Datuk Seri Sulaiman Md Ali.SPR menetapkan hari pengundian pada Sabtu ini (20 November).


PPV IDCC ditutup sehari, 204 petugas positif Covid-19, kata Khairy

Pusat pemberian vaksin (PPV) Ideal Convention Centre (IDCC) di Shah Alam ditutup hari ini setelah 204 kes positif Covid-19 dikesan dalam kalangan petugas PPV berkenaan, kata Menteri Penyelaras Program Imunisasi Covid-19 Kebangsaan (PICK) Khairy Jamaluddin.Susulan penutupan sehari PPV itu bagi tujuan sanitasi oleh Jabatan Bomba dan Penyelamat Malaysia, sebanyak 6,000 janji temu dijadualkan semula, katanya.Menurutnya, kesemua 453 petugas PPV berkenaan menjalani ujian saringan Tindak Balas Berantai Polimerase (RT-PCR) secara beramai-ramai pada 10 Julai lepas dan keputusan ujian saringan menunjukkan kesemua yang positif mempunyai nilai kitaran ambang (CT) lebih daripada 35 iaitu beban virus (viral load) yang rendah.Menurut Khairy, 88 peratus atau kira-kira 400 petugas di PPV itu sudah divaksinasi, manakala baki 12 peratus sukarelawan belum divaksin mungkin disebabkan penggiliran petugas baru, dan kemungkinan mereka yang positif itu mempunyai beban virus yang rendah kerana kebanyakan mereka telah divaksinasi.“Jangkitan di PPV IDCC merupakan kes pertama melibatkan PPV. Berikutan kes Covid-19 yang tinggi di Lembah Klang, sukar untuk kami pastikan sama ada sesuatu jangkitan itu berlaku di IDCC atau di tempat lain,” katanya dalam sidang media di Putrajaya hari ini berkenaan situasi PPV IDCC.Khairy menyarankan individu yang hadir janji temu vaksin di PPV berkenaan dari 9 Julai hingga semalam (12 Julai) untuk melakukan kawalan kendiri selama sepuluh hari dan menjalani ujian saringan Covid-19 sekiranya bergejala.Menurutnya Petugas Badan Bertindak Imunisasi COVID-19 Kebangsaan (CITF) diarahkan untuk ke PPV IDCC hari ini bagi membantu mereka yang tidak menyedari akan penutupan PPV berkenaan yang pemaklumannya dibuat melalui sistem pesanan ringkas (SMS) dan media sosial.Beliau berkata semua petugas PPV IDCC sebelum ini akan ditukarkan dengan pasukan petugas baru sebagai langkah berjaga-jaga agar potensi jangkitan dapat dikurangkan.“CITF akan terus meningkatkan semua usaha untuk memastikan PPV IDCC adalah selamat bagi menerima kehadiran orang ramai untuk suntikan vaksin pada hari-hari seterusnya,” katanya.Tambah beliau Institut Keselamatan dan Kesihatan Pekerjaan Negara (NIOSH) diminta untuk melakukan pemantauan kualiti pengudaraan di PPV itu.Khairy mengingatkan PPV lain untuk terus mematuhi prosedur operasi standard (SOP) yang ditetapkan tanpa sebarang kompromi.“PPV yang mengalami masalah, terutamanya mengenai kesesakan disaran memaklumkan kepada CITF Pusat agar kami dapat membantu dengan segera,” katanya.


Muda tidak cukup kuat bertanding ‘solo’, kata penganalisis

Penganalisis mempersoalkan keputusan Muda bertanding secara solo dalam pilihan raya di enam negeri, mengatakan parti berasaskan belia itu tidak mempunyai sokongan akar umbi bagi membentuk gabungan lebih mantap seperti Pakatan Harapan (PH), Barisan Nasional (BN), dan Perikatan Nasional (PN).
Bercakap kepada MalaysiaNow, Rabi'ah Aminudin berkata Muda masih dianggap sebagai parti baru dan tidak mempunyai apa-apa untuk mempengaruhi golongan belia.
"Muda mungkin memerlukan lebih banyak masa untuk mengukuhkan kuasa akar umbinya, walaupun dalam kalangan belia," tambah Rabi'ah, dari Universiti Islam Antarabangsa Malaysia.
Presiden dan pengasas Muda Syed Saddiq Syed Abdul Rahman baru-baru ini mengumumkan parti itu akan bertanding sendiri pada Pilihan Raya Negeri (PRN) di Selangor, Pulau Pinang, Kedah, Kelantan, Terengganu, dan Negeri Sembilan.
Walaupun Muda menjalin persefahaman pilihan raya dengan PH dalam menghadapi Pilihan Raya Umum ke-15 (PRU15) tahun lepas, hubungan antara kedua-dua parti itu nampaknya merosot sejak akhir-akhir ini, dengan perbalahan dalam beberapa isu termasuk kontroversi kapal tempur pesisir (LCS) dan peruntukan kerusi di Selangor.
Ketua Penerangan Muda Luqman Long turut menulis di Twitternya mengkritik tindakan Anwar Ibrahim mengadakan rumah terbuka di negeri-negeri yang akan mengadakan PRN, manakala timbalan presidennya Amira Aisya menggesa perdana menteri memohon maaf kerana membuat gurauan kurang sopan terhadap seorang pelajar Tingkatan 6.
Muda diasaskan berikutan Syed Saddiq keluar daripada Bersatu, yang kini merupakan komponen PN.
Syed Saddiq sendiri baru-baru ini mengesahkan beliau masih setia dengan PH meskipun dikritik terhadap usahanya untuk membahaskan projek LCS di Parlimen.
Bagaimanapun, beliau baru-baru ini dilaporkan berkata Muda akan bertanding sendiri kerana prinsip kerajaan sudah berubah.
Beliau juga berkata Muda akan berkempen secara dalam talian serta bersemuka, bagi mengelak bergantung kepada pembiaya politik.
Pemerhati politik Mak Khuin Weng berkata Muda mungkin tidak mempunyai pilihan selain bertanding menggunakan logonya sendiri.
"Ia menunjukkan bahawa mereka tidak mempunyai bajet tetapi masih tetap mahu bertanding," katanya.
"Ini bermakna mereka tidak dapat memperoleh sebarang konsesi dengan PH. Tetapi siapa yang akan tahu bahawa mereka bertanding jika mereka tidak memasang bendera mereka?" tambahnya, merujuk kepada rancangan Muda untuk berkempen secara dalam talian.
Pensyarah Universiti Teknologi Malaysia, Mazlan Ali kemudiannya berkata Muda menunjukkan prestasi buruk pada dua pilihan raya lepas.
“Terbukti Muda tidak ada pengaruh dalam PRN Johor,” katanya, merujuk kepada satu-satunya kerusi yang dimenangi parti itu daripada enam kerusi yang dipertandingkan pada pilihan raya negeri itu.
“Dalam PRU tahun lepas pun sama, Muda tak dapat meraih sokongan orang muda.”
Muda meletakkan enam calon pada PRU15 tahun lepas.
Bagaimanapun, hanya Syed Saddiq berjaya mempertahankan kerusinya di Muar.
Mazlan juga mempersoalkan sejauh mana Undi 18 akan diberikan kepada Muda atau sayap pemuda PKR dan PAS yang sudah lama ditubuhkan.
“Beri peluang kepada Muda bermakna merebut sokongan Pemuda PKR.
“Sebaliknya Muda tak dapat menyaingi PAS dari segmen Pemuda Melayu Islam.”
Sementara itu, Rabi'ah berkata, golongan muda kelihatan sudah bersedia dalam membuat keputusan untuk menyokong sama ada PN atau PH-BN.
“Jadi rasanya hasrat Muda bertanding sendirian tidak mempunyai impak besar,” katanya.


PM umum tambahan Bantuan Wang Ihsan hadapi bencana monsun

Perdana Menteri Ismail Sabri Yaakob hari ini berkata kerajaan bersetuju untuk menaikkan kadar Bantuan Wang Ihsan (BWI) daripada RM500 kepada RM1,000 bagi setiap ketua isi rumah (KIR) yang terjejas sepanjang musim monsun timur laut atau yang terkesan dengan lain-lain bencana yang diisytiharkan oleh jawatankuasa pengurusan bencana (JPBP).Dalam sebuah kenyataan, Ismail berkata keputusan menaikkan kadar bantuan tersebut membuktikan keprihatinan kerajaan terhadap mangsa bencana terutama ketika negara berdepan impak ekonomi akibat pandemik Covod-19.“Inisiatif Bantuan Wang Ihsan ini dijangka akan meringankan beban lebih 39,100 ketua isi rumah yang melibatkan peruntukan lebih RM39.5 juta daripada Kumpulan Wang Amanah Bantuan Bencana Negara.“Pemberian bantuan ini bukanlah satu bentuk pampasan atau ganti rugi terhadap kerosakan rumah dan harta benda yang dialami mangsa, tetapi untuk mengurangkan beban yang ditanggung,” katanya.Menurut Ismail, ia adalah antara pendekatan baru kerajaan dalam usaha menambah baik pengurusan dan kesiapsiagaan menghadapi monsun timur laut yang dijangka berlaku awal November 2021 sehingga penghujung Mac 2022, melibatkan negeri-negeri seperti Pantai Timur, Johor, Sabah, dan Sarawak.Awal hari ini, Ismail mengumumkan peruntukan Agensi Pengurusan Bencana Negara (Nadma) kepada Sabah sebanyak RM18,241,250 bagi melancarkan proses menguruskan tindak balas bencana agar kebajikan penduduk terjejas dapat diringankan.“Saya berharap sebahagian daripada peruntukan ini dapat digunakan untuk pengurusan bencana dan meringankan beban mangsa-mangsa kejadian tanah runtuh di Penampang, Sabah semalam.“Saya turut bersimpati kepada keluarga mangsa yang terkorban.”


AS salur bantuan keselamatan tambahan AS$2 bilion kepada Ukraine

Amerika Syarikat (AS) akan menyalurkan bantuan keselamatan tambahan berjumlah AS$2 bilion kepada Ukraine, kata Penasihat Keselamatan Negara Rumah Putih Jake Sullivan pada Khamis.
"Hari ini, Amerika Syarikat mengumumkan bantuan keselamatan sebanyak AS$2 bilion lagi kepada Ukraine bagi tujuan tertentu… memberikan Ukraine peralatan yang diperlukan untuk menang.
"Dan kami akan terus bekerjasama dengan mereka untuk mengetahui sama ada terdapat aset tambahan yang mereka perlukan," lapor Agensi Anadolu memetik Sullivan sebagai berkata di Dewan Perbandaran CNN.
Kenyataan itu dibuat sehari sebelum ulang tahun pertama krisis di Ukraine. AS juga dijangka mengumumkan sekatan baharu ke atas Rusia berhubung konflik itu.
Ditanya mengenai potensi penyediaan F-16 ke Ukraine, Sullivan berkata jet pejuang itu bukan keupayaan utama untuk keperluan Ukraine.
Sebelum ini, Presiden Joe Biden mengadakan pertemuan dengan Presiden Ukraine Volodymyr Zelenskyy di Kyiv pada Isnin.


14 rakan subahat serangan Charlie Hebdo dipenjara

Mahkamah Perancis pada Rabu menjatuhkan hukuman penjara antara empat tahun hingga seumur hidup kepada 14 individu yang dituduh bersubahat dalam serangan 7 hingga 9 Januari 2015 di wilayah Ile-de-France dan Paris, mengakibatkan 17 maut, lapor Agensi Anadolu.Perbicaraan ke atas 14 individu itu bermula pada 2 September, yang dituduh membantu adik-beradik Cherif dan Said Kouachi serta Amedy Coulibaly, menyerang pejabat akhbar mingguan satira Perancis, Charlie Hebdo pada 7 Januari 2015, membunuh 12 pekerja dan mencederakan 11 yang lain.Serangan dilakukan berikutan penyiaran kartun kontroversi menghina Nabi Muhammad dan pemimpin Islam yang lain.Boumeddiene didakwa tanpa hadir dan dikatakan melarikan diri ke Syria.Menyusuli serangan itu, adik-beradik Kouachis dan Coulibaly juga membunuh seorang polis wanita dan empat yang lain di sebuah pasaraya, Hyper Cacher. Ketiga-tiga penyerang itu ditembak mati polis sejurus serangan.Keputusan dijatuhkan Ketua Hakim, Regis de Jorna, kepada 11 tertuduh. Tertuduh utama, Ali Riza Polat, 35, dikenakan hukuman penjara 30 tahun kerana bersubahat dengan jenayah keganasan yang dilakukan oleh Kouachis bersaudara dan Coulibaly.Riza dikatakan tahu mengenai plot penyerang terbabit dan dikatakan membantu Coulibaly.Keputusan sepatutnya dibuat pada 10 November lalu tetapi terpaksa ditangguh akibat wabak koronavirus dan Riza turut dijangkiti penyakit itu.Minggu lalu, peguam negara menuntut hukuman tegas dan adil berhubung kes berkenaan selain memohon mahkamah mengenakan penjara seumur hidup terhadap Riza Polat, lelaki rakyat Perancis berketurunan Turki yang dikatakan membantu merancang dan logistik, membekalkan senjata serta membiayai serangan.Menurut laporan Anadolu, isteri Coulibaly dan Hayat Boumeddiene dijatuhkan hukuman penjara 30 tahun dengan tempoh parol selama dua pertiga daripada hukuman kerana didakwa terbabit dengan pelakuan jenayah ganas serta membiayai serangan di pasar Hyper Cacher.Boumeddiene didakwa tanpa hadir dan dikatakan melarikan diri ke Syria.Mahkamah Assize institusi kehakiman tunggal di Perancis yang melaksanakan perbicaraan menggunakan sistem juri. Seramai 144 saksi terbabit dalam perbicaraan sejak tiga bulan lalu, termasuk mereka yang terselamat dalam serangan selain 14 saksi pakar.


Hakim ingatkan peguam utamakan kes gubah wang haram Rosmah

Hakim Mahkamah Tinggi hari ini mengingatkan pihak pembelaan untuk memberi keutamaan dalam kes pengubahan wang haram dan pengelakan cukai yang dihadapi Rosmah Mansor, memandangkan kes itu telah mengambil masa lama sejak 2018.
Hakim Mohamed Zaini Mazlan berkata ia perlu diberi keutamaan oleh peguam yang mewakili Rosmah, 70, kerana kes tersebut belum dibicarakan walaupun selepas empat tahun isteri bekas perdana menteri Najib Razak didakwa pada 4 Oktober 2018.
“Saya berpendapat mahkamah perlu menetapkan tarikh perbicaraan untuk kes ini, namun sekiranya Mahkamah Rayuan membenarkan rayuan Rosmah untuk saya menarik diri daripada mendengar perbicaraan, kes akan didengar oleh hakim lain,” kata hakim itu.
Zaini berkata demikian selepas peguam Revin Kumar yang mewakili Rosmah memaklumkan beliau perlu merujuk peguam bela utama Geethan Ram Vincent mengenai tarikh perbicaraan sesuai.
Terdahulu, timbalan pendakwa raya Poh Yih Tinn memberitahu mahkamah pihak pendakwaan akan memanggil 14 saksi untuk memberi keterangan dalam perbicaraan kes tersebut yang dijangka mengambil masa kira-kira dua minggu.
Mahkamah kemudian menetapkan 1 Disemebr ini untuk sebutan bagi menetapkan tarikh perbicaraan kes.
Rosmah, 70, berdepan dengan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri (LHDN).
Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di Kuala Lumpur, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim dari 1 Mei 2014 hingga 1 Mei 2018.
Pada 1 September lepas, hakim Zaini mendapati Rosmah bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun serta denda RM970 juta.
Mahkamah juga memerintahkan Rosmah dipenjara 30 tahun jika gagal membayar denda itu.


Bilik pencawang TNB di Mid Valley Megamall terbakar

Satu kebakaran dilaporkan berlaku di pusat membeli-belah Mid Valley Megamall hari ini.
Beberapa video tular di media sosial yang menunjukkan kepulan asap hitam keluar daripada bangunan itu.
Jurucakap Jabatan Bomba dan Penyelamat Kuala Lumpur (JBPM) ketika dihubungi mengesahkan kebakaran telah berlaku di pusat beli-belah itu.
“Kebakaran itu melibatkan salah sebuah bilik pencawang Tenaga Nasional Berhad. Kami akan mengeluarkan kenyataan dalam masa terdekat," katanya.


Persepsi pegawai PPD datang sekolah 'nak cari salah' perlu diubah, kata menteri

Persepsi atau tanggapan kehadiran pegawai pendidikan daerah (PPD) di sekolah sebagai "mencari salah" perlu diubah malah PPD perlu menjadi rakan yang sentiasa berusaha membantu sekolah, kata Menteri Kanan Pendidikan Radzi Jidin.
Menerusi catatan di Facebook, Radzi berkata sebagai institusi yang paling dekat dengan sekolah, PPD seharusnya menjadi ejen yang bertanggungjawab menyebar secara meluas dan menjelaskan tentang dasar, perancangan serta hala tuju pendidikan negara yang digariskan Kementerian Pendidikan (KPM) kepada kumpulan sasar iaitu guru, sekolah dan ibu bapa.
"Pegawai PPD perlu sentiasa hadir di sekolah bagi mengenal pasti masalah, keperluan serta mencari penyelesaian segera kepada perkara itu. PPD perlu menjadi pemudah cara antara pihak sekolah dengan JPN (Jabatan Pendidikan Negeri) dan KPM sekiranya perkara itu tidak boleh diselesaikan di peringkat PPD.
"Mengukuhkan keyakinan serta kepercayaan antara PPD-sekolah-guru. Hubungan baik antara PPD, pentadbir sekolah dan guru akan membantu kelancaran pelaksanaan setiap dasar, perancangan serta transformasi pendidikan yang digariskan kementerian," menurut catatan itu.
Radzi berkata ini adalah antara penekanan yang digariskan beliau ketika bertemu dengan 146 pegawai PPD dari Perlis, Kedah, Pulau Pinang, Kelantan, Terengganu, Kuala Lumpur, Sabah dan Labuan yang menyertai siri kedua Konvensyen PPD di Institut Aminuddin Baki, Bandar Enstek, Negeri Sembilan malam tadi.
Konvensyen itu adalah susulan konvensyen pertama minggu lepas yang melibatkan 142 pegawai PPD dari Johor, Melaka, Negeri Sembilan, Selangor, Putrajaya, Pahang dan Sarawak.
Bagi memastikan pegawai PPD dapat menjalankan tanggungjawab dengan cekap dan secara optimum, Radzi berkata KPM sentiasa berusaha memperkasakan sistem penyampaian agar maklumat yang tepat dapat disalurkan antara KPM-JPN-PPD-sekolah.
“Dengan pengalaman serta hubungan baik sedia ada antara PPD, sekolah dan juga guru, saya yakin usaha memperkukuh peranan pegawai PPD ini boleh dilakukan seiring transformasi pendidikan yang digariskan KPM.
“Bersama lakukan perubahan! Nothing beats hard work! (usaha tangga kejayaan),” katanya.


Undi 18, kuasa penentu atau sekadar ‘hype’?

Tiga tahun lalu, Malaysia melakar sejarah apabila rang undang-undang menurunkan had umur mengundi,dan bertanding pilihan raya dari 21 kepada 18 diluluskan secara sebulat suara.RUU Perlembagaan (Pindaan) 2019 yang turut termasuk pendaftaran pengundi secara automatik itu berkuatkuasa pada 15 Disember lepas.Ini bermakna pada Pilihan Raya Negeri (PRN) Johor pada 12 Mac ini, faktor pengundi muda akan diambil kira buat pertama kali apabila 700,000 pengundi muda bakal mengundi buat kali pertama.Dalam edisi PRN sebelum ini di Melaka dan Sarawak, Undi 18 tidak memainkan peranan.Parti-parti politik sudah pun berlumba-lumba untuk memikat hati pengundi baru.Muda yang baru diluluskan dilihat paling ke depan dalam mengambil hati mereka, walaupun sebelum ini MalaysiaNow melaporkan golongan ini belum tentu memberi undi kepada mereka.Retorik anak muda bukan perkara baru.Meskipun ramai yang bersetuju politik Malaysia sudah lama didominasi muka-muka lama, golongan belia masih tidak berjaya menukar landskap usang politik negara.Pola pengundian mereka juga akan dijadikan bahan kajian oleh semua parti politik bagi sebagai persediaan ke arah Pilihan Raya Umum ke-15 (PRU15).Syazliana Hisham, pelajar tingkatan 6 Sekolah Menengah Kebangsaan Tun Perak di Muar sememangnya tidak akan melepaskan peluang untuk melaksanakan haknya sebagai pengundi.Meskipun pertama kali mengundi, dia sudah lama mengikuti perkembangan politik tanah air.“Ya, saya ada kecenderungan dengan parti politik tertentu kerana saya lihat ada parti yang sangat komited memperjuangkan isu rakyat terutama isu anak muda,” kata pelajar tingkatan 6 itu kepada MalaysiaNow.Namun sentimen dan semangat itu tidak dikongsi oleh semua orang muda.Seorang nelayan berusia 28 tahun, Muhammad Razi yang berpengkalan di Muar ketika ditemui berkata, dia tidak pernah keluar mengundi sebelum ini kerana tidak pernah mendaftar.“Mengenai politik ini semua saya memang tak ambil tahu.“Sebab apa, mereka mula-mula sahaja beriya, lepas itu? Hilang,” katanya.Dia yang mula bekerja sejak tingkatan tiga itu mempunyai “reservation” ketika ditanya mengenai parti Muda yang diasaskan Ahli Parlimen Muar Syed Saddiq Abdul Rahman.Syazliana berkata, walaupun Muda satu inisiatif yang boleh disambut baik, parti itu ironinya terlalu muda untuk diberikan tanggungjawab sebagai wakil rakyat.“Kita bercakap untuk mentadbir negeri, bukan mengenai sekolah atau universiti.“Jika Muda bertanding di universiti mungkin saya akan mengundinya,” jelasnya.Pada PRN kali ini, calon termuda yang dipertandingkan ialah Kelly Chye Pei Yee daripada Barisan Nasional (BN) yang bertanding di Dewan Undangan Negeri (DUN) Mengkibol dan Muhammad Airel Zabridin daripada Pejuang yang bertanding di Tangkak.Kedua-dua mereka berusia 26 tahun.Sebelum ini, Pakatan Harapan (PH) juga mempertaruhkan Farzana Haryani yang berusia 21 tahun di DUN Sungai Rambai semasa PRN Melaka.Tidak lengkap bercakap mengenai orang muda tanpa membabitkan isu-isu yang sering dikaitkan dengan golongan itu antaranya kuasa media sosial.Syazliana berkata, walaupun dia mengikuti perkembangan ahli politik menerusi media sosial, pendiriannya teguh dan tidak mudah dipengaruhi sesiapa termasuk keluarganya sendiri.Bagi Razi pula, realiti di lapangan apabila dia pulang dari laut lebih jelas berbanding riuh-rendah di media sosial yang mungkin tidak menggambarkan keadaan sebenar.Begitu juga sudut pandang belia yang tidak boleh dipukul rata.Walaupun golongan belia dikaitkan dengan perubahan, idea liberal dan nafas baru, tidak semua tertarik dengan retorika sedemikian.Nur Nabila Yuzaini yang berusia 24 dan menetap di Pasir Gudang berkata meskipun tidak tahu secara mendalam mengenai politik semasa, dia tetap cakna dengan dasar-dasar pentadbiran blok politik.“Isu yang paling terkesan pada saya ialah semasa Covid-19 mula-mula dikesan di negara kita, Ketika itu PH yang mentadbir negara tidak serius dalam menangani virus itu yang menyebabkan saya sedikit terkilan,” katanya yang kehilangan bapa akibat daripada wabak tersebut.Nabila yang kini sedang menuntut di Universiti Teknologi Mara juga tidak meletakkan usia sebagai kayu ukur utama.“Saya lebih melihat potensi dan kemampuan.“Jika seorang calon itu diyakini mampu memegang amanah walaupun tidak muda, apa salahnya? Yang lebih berusia juga lebih berpengalaman dan banyak ilmu,” katanya.


Tular surat BN sokong Anwar, Annuar kata Zahid cuba tipu istana sekali lagi

Pemimpin Umno Annuar Musa hari ini menggesa laporan polis dibuat untuk menyiasat sebuah surat yang didakwanya satu percubaan menipu Yang di-Pertuan Agong oleh Pengerusi Barisan Nasional (BN) Ahmad Zahid Hamidi mengenai sokongan gabungan itu kepada Anwar Ibrahim sebagai perdana menteri
Semakan mendapati, kandungan surat itu menunjukkan Zahid mendakwa sebagai pengerusi BN, beliau mewakili 30 ahli Parlimen, mengatakan kesemua mereka menyokong pengerusi Pakatan Harapan (PH) itu.
Dalam hantaran Facebook hari ini, Annuar menggesa rakyat dan ahli Umno dan BN bangkit bagi memperbetulkan cubaan menipu yang disifatkan sebagai “perbuatan durjana”.
"Jika surat kepada Yang di-Pertuan Agong merupakan satu percubaan menipu Agong, ianya satu kesalahan yang amat berat yang sekali lagi dibuat oleh orang yang sama seperti dilakukan pada bulan Oktober 2020," kata Annuar merujuk kepada makluman Zahid kepada istana melalui surat bahawa ahli Parlimen BN menyokong Anwar untuk menjatuhkan perdana menteri ketika itu Muhyiddin Yassin.

Beberapa pemimpin termasuk timbalan Zahid sendiri,  Mohamad Hasan sebelum ini berkata BN sepatutnya kekal sebagai pembangkang.
Ramai pemimpin Umno turut secara terbuka mengecam Zahid kerana menyokong Anwar, dan menggesa beliau berundur sebagai pengerusi BN dan presiden Umno berikutan prestasi buruk gabungan itu dalam pilihan raya umum baru-baru ini.
Dalam pada itu, Annuar turut mempersoalkan siapakah yang berbohong mengenai keputusan Umno yang sudah menetapkan untuk tidak menyokong mana-mana calon daripada gabungan politik lain.
“Kita sebaliknya dimaklumkan BN memutuskan tidak menyokong mana-mana calon, siapakah yang berbohong di sini?
“Rakyat menuntut penjelasan pemimpin BN yang terlibat, khasnya ahli mesyuarat Dewan Tertinggi BN.”
Kemelut pelantikan perdana kini memasuki hari keempat di mana persaingan antara dua calon perdana menteri Muhyiddin Yassin dari Perikatan Nasional (PN) dan Anwar dari PH masih diteruskan.
Beberapa sesi mengadap di Istana Negara dijalankan dalam usaha Yang di-Pertuan Agong menentukan siapakah yang bakal mengemudi negara selepas keputusan pilihan raya umum baru-baru menunjukkan tiada gabungan yang mendapat majoriti mudah bagi membentuk kerajaan.


Suntikan vaksin lepasi 55 juta setakat ini

Seramai 25,515,074 individu atau 97.3% populasi dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan menerusi laman CovidNow, sebanyak 98.6% atau 23,102,672 golongan itu menerima sekurang-kurangnya satu dos vaksin.Sementara itu, 89.8% populasi remaja atau 2,826,872 individu berusia 12 hingga 17 tahun telah menerima sekurang-kurangnya satu dos vaksin manakala 89.8% atau 2,726,239 individu golongan itu telah lengkap divaksinasi.Sejumlah 129,387 dos vaksin diberikan semalam melibatkan 4,027 dos pertama, 4,970 dos lengkap dan 120,390 dos penggalak.Perkembangan itu menjadikan sejumlah 55,039,657 dos vaksin termasuk 3,787,928 dos penggalak telah diberikan menerusi Program Imunisasi Covid-19 Kebangsaan (PICK).


Jangan abaikan pekerja asing, penduduk tidak bernegara ketika pandemik Covid-19

Persatuan Pengguna Pulau Pinang (CAP) menggesa kerajaan untuk jangan abaikan kesengsaraan dua segmen penting komuniti – pekerja warga asing yang tidak berdokumen dan penduduk Malaysia yang tidak bernegara – atas dasar kemanusiaan serta keprihatinan bagi akses mereka kepada penjagaan kesihatan dalam masa yang sukar ini.Dilaporkan bahawa lebih daripada 1,000 orang pekerja asing ditangkap pada Mei 2020 oleh pihak berkuasa semasa perintah kawalan pergerakan (PKP). Mereka yang ditangkap ini ditempatkan di pusat tahanan yang sesak yang kemudiannya menjadi tempat penyebaran Covid-19.Serbuan seperti itu yang dijalankan terhadap pekerja asing yang tidak mempunyai dokumen mencetuskan kebimbangan dan ini boleh menyebabkan mereka bersembunyi, oleh itu akan memburukkan lagi keadaan kehidupan mereka yang tidak menentu dan akses kepada penjagaan kesihatan yang akan menyumbang dengan kepada penyebaran virus secara ketara.Walaupun didakwa bahawa ia adalah sebahagian daripada pendekatan bersasar kerajaan untuk memeriksa mereka bagi Covid-19 di pusat tahanan, ia kelihatan tidak meyakinkan mereka terhadap niat kerajaan. Tambahan pula, virus kini merebak dengan cepat dalam persekitaran sesak di pusat tahanan.Kami menggesa kerajaan memberikan pengampunan sebenar kepada pekerja asing yang tidak mempunyai dokumen ini untuk menggalakkan mereka mendaftar untuk vaksinasi. Pada pertengahan Februari 2021, kerajaan mengumumkan pendatang tidak berdokumen tidak akan ditangkap semasa program vaksinasi Covid-19 secara besar-besaran.Bagaimanapun, pada 29 Mei 2021, kementerian dalam negeri (KDN) menarik balik keputusan itu, berkata Jabatan Imigresen Malaysia (JIM) akan mula menangkap mereka dan mengenakan denda terhadap pekerja haram selepas 30 Jun 2021. Sejak pengumuman itu, banyak serbuan dijalankan.Pada pendapat kami, ancaman penangkapan dan mengenakan denda terhadap pekerja pendatang haram akan mendorong mereka bersembunyi dan mewujudkan ketidakpercayaan kepada pihak berkuasa disebabkan keputusan dengan perubahan tiba-tiba (flip-flop).Kenapa tidak kerajaan, sebagai ganti membawa masuk pekerja asing yang baru, memberikan pengampunan kepada pekerja asing tidak berdokumen yang sedia ada untuk mereka memohon bagi dokumentasi yang lebih sempurna untuk memperoleh pekerjaan.Satu lagi kumpulan yang dilupakan ialah penduduk Malaysia yang tidak bernegara yang tidak mempunyai kad pengenalan Malaysia atau sijil kelahiran. Menurut Suruhanjaya Tinggi Pertubuhan Bangsa-bangsa Bersatu bagi Pelarian (UNHCR), terdapat anggaran 12,400 daripada mereka dari Malaysia Barat sahaja pada 2017.Penduduk tidak bernegara di Malaysia Timur terdiri daripada Bajau Laut, kanak-kanak Filipina dan pekerja warga Indonesia, kanak-kanak jalanan/rumah kebajikan dan penduduk asal nomad tidak diketahui.Mereka ini tidak mempunyai dokumentasi yang sempurna dan oleh sebab itu dinafikan hak asas untuk pendidikan, pekerjaan, dan malah penjagaan kesihatan yang mana salah satu daripadanya adalah vaksinasi Covid-19.Kami sekali lagi mengulangi gesaan kepada kerajaan untuk menangani isu berkaitan pekerja warga asing yang tidak memiliki dokumen dan penduduk tidak bernegara ini dengan belas kasihan serta untuk menyelamatkan penduduk dan ekonomi sebaik mungkin.Memandangkan kita kini hidup dalam masa yang belum pernah terjadi sebelumnya, kita seharusnya berhenti untuk mempertimbangkan sama ada status imigresen seseorang itu, mengatasi kedudukan mereka sebagai seorang manusia.Nyawa manusia dan usaha membendung virus seharusnya menjadi perhatian utama daripada dokumen yang dipegang oleh seseorang itu, dalam keadaan situasi yang sukar ini.Keprihatinan yang menyeluruh di sini bermaksud setiap nyawa adalah penting.Mohideen Abdul Kader adalah presiden Persatuan Pengguna Pulau Pinang (CAP).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Singapura-Malaysia bincang perluas VTL darat untuk kenderaan persendirian

Singapura sedang berbincang dengan Malaysia mengenai memperluaskan pengaturan Laluan Perjalanan Bervaksin (VTL) darat untuk kenderaan dan koc persendirian, kata pengerusi bersama Pasukan Petugas Covid-19 Pelbagai Kementerian (MTF) republik itu Gan Kim Yong.Buat masa ini tiada kenderaan persendirian dibenarkan melalui darat antara kedua-dua negara kecuali bas awam.“… apabila kami bersedia kami akan membuat pengumuman yang perlu dan sesuai,” kata Gan yang juga Menteri Perdagangan dan Industri, pada sidang media semalam.MTF ditanya bilakah kenderaan persendirian dibenarkan masuk ke kedua-dua negara.Sementara itu, Menteri Pengangkutan S Iswaran berkata Singapura akan memperdalam dan memperluaskan VTL dengan negara jiran Asean termasuk Malaysia, Indonesia, Thailand dan Filipina.“Kami sedang dalam perbincangan lanjut untuk memperluas VTL ke Pulau Pinang dan Kota Kinabalu. Kami menanti untuk melancarkannya tidak lama lagi,” katanya lagi.Singapura telah memulakan VTL melalui udara dan darat dengan Malaysia mulai 29 November tahun lepas.Selain itu, Singapura juga akan memperkemaskan langkah-langkah sempadannya untuk VTL yang akan menyaksikan, antara lain, Pemegang Pas Jangka Panjang tidak lagi perlu memohon Pas Perjalanan Bervaksin (VTP) atau Kebenaran Kemasukan untuk ke Singapura, mulai 22 Feb 2022.Perkara lain termasuk keperluan sejarah perjalanan akan dikurangkan daripada 14 kepada 7 hari; protokol ujian 7-Hari yang dipertingkatkan akan dihentikan; dan pengembara VTL tidak perlu lagi melakukan ujian Tindak Balas Rantaian Polimerase (PCR) semasa ketibaan.Sementara itu, tempoh Notis Duduk Rumah (SHN) akan diseragamkan kepada tujuh hari untuk semua kategori negara/rantau berisiko memandangkan tempoh inkubasi Omicron yang lebih pendek.Bagi memudahkan perjalanan bervaksin, republik itu akan membenarkan semula dan meningkatkan kuota VTL secara berperingkat.Kuota VTL udara akan dibenarkan sepenuhnya berkuat kuasa serta-merta manakala kuota darat mulai 22 Februari 2022.Penjualan tiket bas dan penerbangan untuk VTL darat dan udara yang digantung sementara pada 23 Disember lalu akan dibuka semula pada 21 Januari.Bagaimanapun, kuota untuk tiket bas dan penerbangan dikurangkan sebanyak 50% berbanding kapasiti sedia ada bagi laluan darat dan udara.


Murid sekolah rendah dibenar lakukan ujian saringan Covid di rumah

Murid sekolah rendah akan dibenarkan melakukan ujian saringan kendiri Covid-19 di rumah bermula minggu ini, menurut Menteri Kanan Pendidikan Radzi Jidin.Beliau berkata berdasarkan perbincangan bersama kementerian kesihatan (KKM), para murid yang dipilih kemudiannya perlu mengemukakan hasil ujian saringan berkenaan kepada pihak sekolah.“Kit ujian akan disediakan oleh pihak sekolah. Pendekatan baru ini akan mula dilaksanakan pada minggu ini dan kementerian pendidikan (KPM) akan keluarkan kenyataan media untuk menjelaskan perkara itu,” katanya menerusi video yang dimuat naik di akaun Facebooknya hari ini.Beliau berkata berdasarkan Strategi Pengujian Covid-19 Kebangsaan yang dikeluarkan KKM sebelum ini, 10% murid sekolah rendah dipilih secara rawak setiap minggu untuk menjalani ujian kendiri Covid-19 yang dilaksanakan di sekolah mulai 1 Disember tahun lepas.Pelaksanaan ujian kendiri itu hanya melibatkan penggunaan kit ujian air liur yang dibekalkan oleh KPM dan dibuat dengan pemantauan guru.Mengulas lanjut, Radzi berkata pelaksanaan pendekatan baharu ini memerlukan ibu bapa berperanan memastikan ujian saringan Covid-19 dilaksana dengan teratur dan mengikut prosedur operasi standard (SOP) ditetapkan KKM supaya sesi persekolahan dapat berlangsung dengan selamat.“Jika ia tidak dilaksana mengikut tatacara yang ditetapkan, yang akan terkesan bukan sahaja anak saudara-saudari tetapi kawan-kawan serta guru mereka di sekolah,” katanya dalam video berdurasi lebih dua minit itu.


Zahid nafi RM6 juta diterima dari Sarana Kencana balasan beri kontrak bekal cip pasport

Ahmad Zahidi Hamidi memberitahu Mahkamah Tinggi hari ini bahawa dua cek berjumlah RM6 juta yang diterimanya daripada Syarikat Sarana Kencana Sdn Bhd adalah sumbangan politik ketika beliau menjadi timbalan perdana menteri dan bukannya rasuah.Zahid, 69, berkata tuduhan bahawa cek itu yang diterima melalui bekas timbalan pengarah urusan Datasonic Group Berhad Chew Ben Ben sebagai balasan untuk melantik Datasonic Technologies Sdn Bhd (DTSB) melaksanakan perolehan pembekalan cip pasport selama lima tahun adalah tidak benar dan fitnah.“Saya menegaskan bahawa keputusan untuk melantik DTSB bukan keputusan daripada saya. Saya tiada kuasa membuat keputusan akhir kerana ia di bawah bidang kuasa kementerian kewangan.“Proses yang dijalankan oleh kementerian kewangan, kementerian dalam negeri (KDN) serta jabatan imigresen berhubung penganugerahan projek kontrak polikarbonat kepada DTSB adalah teratur dan mengikut prosedur yang ditetapkan. Semua prosedur sudah dijalankan dengan sempurna oleh pegawai-pegawai saya di KDN dan diakui oleh Kementerian Kewangan sebelum kontrak tersebut dianugerahkan kepada DTSB,” katanya.Beliau berkata demikian ketika disoal peguamnya, Ahmad Zaidi Zainal semasa membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan puluhan juta ringgit dana milik YAB.Zahid berkata ketika beliau menjawat jawatan menteri dalam negeri, Jeneral (B) Mohamed Hashim Mohd Ali (bekas Pengarah DTSB) mengemukakan surat “Permohonan Untuk Membekalkan Cip Pasport Selama 5 Tahun Atau 12.5 Juta Cip yang akan Dimasukkan Ke Dalam Halaman Biodata Polycarbonate Pasport Malaysia Kepada Kerajaan Secara Rundingan Terus.”“Apabila melibatkan rundingan terus, ia melibatkan arahan perbendaharaan dan juga perolehan dalaman kementerian dalam negeri. Seterusnya, saya menyatakan bahawa Kementerian Kewangan yang akan menentukan rundingan terus telah dianugerahkan kepada mana-mana syarikat yang telah membuat permohonan bukan di peringkat perolehan kementerian dalam Negeri,” jelasnya.Kepada soalan Zaidi, bagaimana beliau mengenali Hashim, Zahid berkata beliau yang ketika itu memegang jawatan sebagai setiausaha politik menteri pertahanan mengenali Hashim yang ketika itu panglima tentera darat.“Beliau (Hashim) seterusnya menjadi pengarah beberapa syarikat tersenarai termasuk pengarah DTSB. Saya mengenali beliau lebih 20 tahun sejak berada di kementerian pertahanan bukan kerana penglibatannya dalam perniagaan tetapi sebagai pegawai Angkatan Tentera Malaysia,” katanya.Beliau berkata syarikat Sarana Kencana adalah milik Hashim dan Abu Hanifah Noordin (bekas pengarah urusan Datasonic Group Berhad).Ahli Parlimen Bagan Datuk itu juga berkata Hanifah yang merupakan saksi pendakwaan ke-32 telah memberitahu mahkamah bahawa cek tersebut diberikan kepadanya sebagai dana politik, sebahagian daripada amal jariah.“Chew (saksi pendakwaan ke-34) juga ada memberi keterangan semasa pemeriksaan semula oleh pihak pendakwaan yang mana beliau menyatakan berdasarkan kefahaman beliau, wang politik juga termasuk sebagai amal jariah.“Hanifah dan Chew juga menyatakan pemberian kedua-dua cek ini tiada kena mengena dengan lantikan DTSB untuk melaksanakan kontrak polikarbonat, malah cek tersebut yang dimasukkan ke dalam akaun pelanggan Tetuan Lewis & Co adalah sumbangan politik kepada saya,” katanya.Berdasarkan pertuduhan ke-14 dan ke-15, Zahid didakwa menerima suapan berjumlah RM6 juta daripada Chew sebagai upah melantik DTSB untuk melaksanakan projek cip pasport bagi tempoh lima tahun atau untuk jumlah 12.5 juta cip yang akan dimasukkan ke dalam halaman biodata polikarbonat pasport antarabangsa Malaysia daripada jabatan imigresen menerusi rundingan terus di bawah kementerian dalam negeri.Perbicaraan di hadapan hakim Collin Lawrence Sequerah bersambung.


Malaysia setuju mansuhkan hukuman mati mandatori

Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar berkata kerajaan bersetuju untuk memansuhkan hukuman mati mandatori, menggantikannya dengan hukuman lain tertakluk budi bicara mahkamah.Dalam sebuah kenyataan, Wan Junaidi berkata keputusan itu dicapai selepas pembentangan Laporan Kajian Hukuman Gantian Terhadap Hukuman Mati Mandatori ketika mesyuarat Kabinet Rabu lalu.“Kerajaan juga secara prinsipnya menerima dan mengambil maklum syor-syor jawatankuasa yang dijelaskan melalui laporan kajian tersebut.“Jemaah menteri telah bersetuju agar penelitian dan kajian lanjut dilaksanakan berkaitan cadangan hukuman gantian terhadap 11 kesalahan yang membawa hukuman mati mandatori, satu kesalahan di bawah seksyen 39B Akta Dadah Berbahaya 1952 dan 22 kesalahan yang membawa hukuman mati tetapi dengan budi bicara mahkamah,” katanya.Menurut Wan Junaidi, kajian lanjut mengenai cadangan hukuman gantian tersebut akan dilaksanakan dengan kerjasama beberapa badan termasuk Jabatan Peguam Negara, Jabatan Perdana Menteri dan kementerian atau jabatan lain yang berkepentingan. Selain itu, beliau menambah kerajaan juga akan mengkaji kebolehlaksanaan berkaitan hala tuju sistem keadilan jenayah dalam negara, antaranya seperti pewujudan prosedur pra penghukuman, penubuhan majlis penghukuman, pembangunan garis panduan penghukuman, penubuhan suruhanjaya pembaharuan undang-undang, pembaharuan institusi kepenjaraan dan pelaksanaan hukuman berdasarkan “restorative justice”. “Keputusan berkaitan perkara ini menunjukkan keutamaan kerajaan untuk memastikan hak semua pihak adalah terpelihara dan terjamin sekali gus mencerminkan ketelusan barisan kepimpinan negara ini dalam menambahbaik sistem keadilan jenayah negara yang serba dinamik.”


Nagaenthran dinafikan pertimbangan saksama, kata peguam selepas pengampunan ditolak

Peguam hak asasi terkemuka Singapura M Ravi berkata banduan bilik akhir warga Malaysia, Nagaenthran K Dharmalingam dinafikan pertimbangan saksama dalam rayuan pengampunan hukuman matinya, selepas presiden republik itu menolak petisyennya sekali gus mengekalkan hukuman tersebut.Ravi berkata keputusan terbaru yang menolak pengampunan diberikan kepada Nagaentran hanya mengekalkan pendirian kerajaan Singapura pada 2020, tanpa mengambil kira perkembangan terbaru kes tersebut.“(Keputusan ini) juga dilihat tidak mengambil kira perkembangan terkini termasuk beberapa rayuan oleh Yang di-Pertuan Agong dan perdana menteri Malaysia, selain laporan psikiatri terbaru Nagaenthran yang dikemukakan di mahkamah,” kata Ravi kepada MalaysiaNow ketika diminta mengulas mengenai keputusan terbaru itu.Ravi seterusnya memetik undang-undang Singapura yang menyatakan bahawa dalam mempertimbangkan rayuan bagi pengampunan banduan, presiden dijangka bertindak mengikut nasihat Kabinet selain perlu mengambil kira laporan hakim perbicaraan dan pandangan peguam negara.Penolakan terbaru terhadap rayuan pengampunan Nagaenthran tersebut dimaklumkan dalam surat bertarikh 31 Mac 2022.“Dengan ini dimaklumkan pendirian yang diambil seperti yang terkandung dalam surat bertarikh 1 Jun 2020 kekal tidak berubah,” kata surat dari pejabat presiden kepada ibu Nagaenthran, Panchalai Supermaniam.Pendirian presiden Singapura itu dimaklumkan dua hari selepas Mahkamah Rayuan menolak rayuan Nagaentran terhadap hukuman matinya.Nagaenthran yang kini berusia 34 tahun ditahan pada 2009 kerana menyeludup sejumlah kecil heroin ke Singapura, sebuah negara yang mempunyai undang-undang paling keras di dunia berkait kesalahan dadah.Dia dijatuhkan hukuman mati pada tahun berikutnya dan dijadualkan menjalani hukuman gantung pada November tahun lalu.Nasib Nagaenthran mengundang perhatian antarabangsa termasuk Kesatuan Eropah (EU) dan taikun syarikat penerbangan Britain, Richard Branson.Kontroversi berhubung hukuman mati Nagaenthran timbul selepas dia didapati memiliki skor IQ 69 – menjadikannya orang kurang keupayaan (OKU) mental – sekali gus menyebabkan pelaksanaan hukuman ke atasnya tidak sah di bawah undang-undang Singapura selain turut melanggar perjanjian antarabangsa.Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob adalah antara pemimpin kerajaan Malaysia yang secara peribadi merayu agar pihak berkuasa Singapura meringankan hukuman Nagaentran.


Seorang bapa tanpa kerakyatan bergelut besarkan 3 anak

Di depan rumah, Borhan (bukan nama sebenar) sedang ralit mengemas dan menyediakan barangan untuknya memulakan perniagaan rojak buah di pekan Rantau Panjang, Kelantan zon kawasan bebas cukai yang menerima ramai pengunjung hampir setiap minggu. Sudah bertahun lamanya dia menjual rojak buah di tepi jalan dan menunggu pelanggan yang sudi membeli. Ada masanya, dia berpindah-randah ke tempat lain yang lebih ramai orang. Mahupun hujan, panas ataupun dalam banjir sekalipun, Borhan tetap akan keluar berniaga. Dia tidak mempunyai ruang dan peluang untuk mencari pendapatan dan rezeki yang lebih selesa dan terjamin. Ini kerana Borhan merupakan salah seorang daripada puluhan ribu orang yang lahir dan membesar di Malaysia namun tidak mendapat dokumentasi kerakyatan sah daripada kerajaan. Pada usia 37 tahun, Borhan masih hidup tanpa identiti dan kenegaraan. Ini menyebabkan banyak urusan hariannya terganggu dan ahli keluarganya turut menerima kesannya. Kata Borhan, tiga orang anaknya selalu mengalami kesukaran untuk mendaftarkan diri setiap kali pembukaan sekolah. Ini memandangkan pihak sekolah akan meminta bukti kad pengenalan diri bapa sebelum didaftarkan. “Saya pula tak ada kad pengenalan, sekolah terpaksa minta penjamin seperti datuk atau bapa saudara yang ada kad pengenalan,” katanya kepada MalaysiaNow. Menurutnya, ayahnya merupakan seorang warganegara dan ibunya pula warganegara Thailand. Perkahwinan mereka yang tidak didaftarkan semula ke Malaysia menyebabkan dia tidak dianugerahkan kerakyatan sah di sisi undang-undang. Lebih merunsingkan Borhan, dia tidak berupaya untuk mendapatkan kerja yang lebih menjamin masa depan keluarga. Dengan menjual rojak buah, dia hanya mampu meraih pendapatan sebanyak RM30 hingga RM40 sehari. Dalam sebulan dia menjana pendapatan sebanyak RM900, di bawah garis kemiskinan yang ditetapkan negara. Tambahnya, setiap kali dia pergi memohon dan mencari kerja, mereka seringkali menganggap dirinya sebagai warga asing tanpa mengetahui dia selamanya membesar di Malaysia dan fasih berbahasa serta membaca dalam bahasa Melayu. “Sekarang anak-anak tak faham saya tak ada kad pengenalan. Mereka semakin membesar dan saya khuatir jika mereka akan ditimpa lebih banyak kesusahan disebabkan bapanya tiada kad pengenalan. “Mungkin nanti nak masuk universiti, nak daftar kahwin. Nak guna kad pengenalan saya. Tapi tak ada. Apa pula mereka nak cakap nanti? Apa saya nak jelaskan?” MalaysiaNow difahamkan ketiga-tiga anaknya berjaya mendapat kerakyatan Malaysia memandangkan perkahwinan Burhan dan isterinya yang merupakan warganegara didaftarkan di Malaysia. Mengulas lebih lanjut, Borhan berkata pada usianya yang menghampiri setengah abad dalam tempoh beberapa tahun lagi, dia tidak perlu lagi dibelenggu isu tanpa kerakyatan. “Saya bukan milik negara lain. Saya lahir, membesar dan bekerja untuk negara ini. Saya tak nak kerakyatan negara lain walaupun mudah untuk dimohon.” Kini, Borhan dan keluarganya tinggal di sebuah taman perumahan kos rendah di Rantau Panjang. Tuan rumahnya yang baik hati dan maklum tentang status kerakyatan Borhan mengenakan kadar bayaran yang paling rendah berbanding sewaan oleh penyewa lain. “Saya bayar rumah RM270 sebulan. Itu pun kadang-kadang saya bayar lewat sebab jualan tak bergerak laju. Bergantung kepada kunjungan orang ramai.” Taman perumahan Borhan seringkali dilanda banjir dan menyebabkan banyak barangan rumahnya musnah akibat ditenggelami air. Apabila bantuan wang tunai untuk mangsa banjir dibuka untuk permohonan, Borhan sering disisihkan kerana dia bukan warganegara sedangkan dia turut mengalami kerugian yang sama seperti permohon yang lain. “Saya bukan senang, nak beli satu barang pun ambil masa sebab kumpul duit. “Tapi bila musnah akibat banjir, nak mohon bantuan, awal-awal lagi dah kena tolak sebab tiada kad pengenalan,” katanya. Borhan memberitahu, dia pernah memohon dan membuat rayuan untuk mendapatkan status kewarganegaraan dengan Jabatan Pendaftaran Negara tetapi terlalu lama dia menunggu perkembangan mengenai permohonan tersebut. “Saya tak harap yang lebih-lebih. Kalau boleh, permudahkan urusan saya. Saya masih ada anak isteri yang perlu disara. “Dengan kad pengenalan itu, boleh saya dapatkan hidup yang selesa untuk mereka,” katanya.


Pembelaan mahu buktikan Rizal dalang sebenar, Rosmah jadi kambing hitam

Pembelaan dalam kes rasuah Rosmah Mansor akan membuktikan isteri bekas perdana menteri itu dijadikan kambing hitam dalam kes projek solar hibrid membabitkan 369 sekolah luar bandar di Sarawak, sedangkan bekas pembantunya Rizal Mansor merupakan dalang sebenar kes projek solar berkenaan.Peguam Akberdin Abdul Kader yang membacakan pernyataan pembukaan kes di Mahkamah Tinggi hari ini berkata pendakwaan ke atas anak guamnya adalah suatu pendakwaan terpilih.Beliau berkata ia juga berniat jahat dan mala fide kerana individu yang bertanggungjawab dan dalang dalam kes itu, yang meminta dan menerima wang seperti yang dinyatakan dalam tiga pertuduhan tersebut adalah Rizal.“Tindakan pihak pendakwaan menarik balik kesemua pertuduhan terhadap Rizal dan kemudian memilihnya sebagai saksi pendakwaan ke-21, jelas menunjukkan bahawa satu perjanjian telah dibuat dengan Rizal.“… dan Rizal selaku saksi utama terpaksa memberi keterangan palsu di mahkamah untuk memerangkap dan mengaitkan anak guam saya dengan tiga pertuduhan itu,” kata Akberdin pada hari pertama prosiding pembelaan diri Rosmah bagi tiga pertuduhan rasuah membabitkan projek hibrid solar bernilai RM1.25 bilion untuk 369 sekolah luar bandar di Sarawak.Akberdin berkata sekiranya Rizal tidak berkerjasama dengan pihak pendakwaan untuk menuduh Rosmah dengan keterangan palsu, maka pendakwaan akan meneruskan dakwaan ke atas Rizal dengan pertuduhan-pertuduhan baru.Beliau berkata Rizal pada awalnya turut didakwa bersama-sama Rosmah telah mempergunakan kedudukannya dan menggunakan nama anak guamnya sehingga kebanyakan tindak-tanduknya adalah di luar pengetahuan Rosmah, demi mencapai kehendak dan matlamat peribadi dan politik Rizal, tanpa pengetahuan Rosmah.Pada 18 Feb lepas, Mahkamah Tinggi memerintahkan Rosmah membela diri atas tiga pertuduhan itu selepas mendapati pihak pendakwaan berjaya membuktikan kes prima facie terhadapnya.Sementara itu, Akberdin berkata Rosmah juga dijadikan kambing hitam oleh pihak-pihak lain yang tidak kompeten dalam pentadbiran kerajaan khususnya Kementerian Pendidikan ketika itu yang bersekongkol dengan pihak Jepak Holdings Sdn Bhd.“Anak guam saya juga menegaskan bahawa terdapat pihak-pihak lain yang telah menjual nama beliau  bagi kepentingan peribadi dan kepentingan politik masing-masing.“Sebelum pendakwaan dilakukan ke atas Rosmah, tidak wujud sebarang laporan daripada mana-mana pihak khususnya Pengarah Urusan Jepak Holdings Sdn Bhd Saidi Abang Samsudin dan ahli perniagaan Rayyan Radzwill Abdullah kepada pihak Suruhanjaya Pencegahan Rasuah Malaysia (SPRM) bahawa tertuduh menerima atau meminta rasuah,” katanya.Akberdin berkata Rosmah juga tidak pernah mengenali Saidi atau Rayyan secara peribadi dan pertemuan antara mereka tidak pernah ada dalam pengetahuan atau rancangan Rosmah, sebaliknya diatur oleh Rizal yang merupakan dalang sebenar kes ini.“Rosmah tidak pernah terlibat di dalam urusan meminta peratusan wang suapan berjumlah RM187.5 juta iaitu 15% dari nilai kontrak daripada Saidi, baik secara sendiri atau melalui Rizal.“Beliau juga tidak pernah mempunyai pengetahuan bahawa Rizal telah meminta peratusan wang suapan daripada Saidi sebanyak 10, 12 atau 15% di Lygon Café, Sunway Putra Mall, yang kononnya bagi pihak dirinya,” kata peguam itu yang turut memaklumkan anak guamnya juga tidak pernah menerima suapan RM6.5 juta daripada Saidi bagi membantu Jepak mendapatkan projek solar secara rundingan terus.Akberdin berkata Rosmah tidak pernah mengarahkan Rizal untuk mengaturkan perjumpaan dengan Saidi dan Rayyan di rumahnya di Langgak Duta pada 7 September 2017 dan perjumpaan itu di luar pengetahuan tertuduh.“Perjumpaan itu berlangsung kurang daripada lima minit dan Rosmah ketika itu sedang berpakaian sukan, tercungap-cungap selepas bersenam. Ini menunjukkan perjumpaan itu berlaku secara spontan, tidak dirancang dan secara tiba-tiba,” katanya.Akberdin berkata pembelaan juga ingin menegaskan bahawa Rosmah tidak pernah menjangka kehadiran Rayyan dan Saidi dengan indikasi tempoh singkat perbualan selama kurang daripada lima minit serta keadaan Rosmah yang sedang berpakaian sukan tersebut.Peguam itu berkata anak guamnya akan menyangkal dakwaan dua beg bagasi yang kononnya mengandungi RM5 juta yang telah diterima oleh beliau pada 20 Disember 2016 di Seri Perdana adalah tidak benar.“Bahkan, ia adalah rekaan dan agenda Rizal untuk mengenakan anak guam saya bagi menyelamatkan dirinya sendiri. Beliau juga menafikan sekeras-kerasnya telah mengarahkan Rizal untuk membawa dua beg bagasi yang kononnya mengandungi RM5 juta tersebut kepadanya di Seri Perdana,” katanya.Rosmah, 69, berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Saidi.Rasuah itu didakwa diterima melalui Rizal sebagai ganjaran kerana membantu Jepak Holdings mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada kementerian pendidikan.Perbuatan itu didakwa dilakukan di Lygon Cafe, Sunway Putra Mall, Jalan Putra, di sini; kediamannya di Jalan Langgak Duta, Taman Duta dan di Seri Perdana, Persiaran Seri Perdana, Presint 10, Putrajaya antara Januari 2016 dan September 2017.Pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama, yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi, jika sabit kesalahan.Rosmah, yang memakai baju kurung merah jambu dan selendang sepadan, tiba di Kompleks Mahkamah Kuala Lumpur di Jalan Duta pada 9.56 pagi diringi beberapa pembantunya.


Pembangkang tersepit dengan CSA

Politik negara masih dalam keadaan terumbang-ambing.Perdana Menteri Ismail Sabri Yaakob boleh dijatuhkan bila-bila masa meskipun beliau baru dilantik Yang di-Pertuan Agong.Majoriti sebanyak 114 ahli Parlimen menyukarkan tugas perdana menteri.Beliau perlu menjaga hati semua pihak.Beliau tidak mungkin dapat memuaskan hati semua yang menyokongnya menjadi perdana menteri terutamanya pihak Bersatu dan golongan Umno yang menjatuhkan Muhyiddin Yassin daripada kerusi perdana menteri.Oleh itu, perjanjian keyakinan dan pembekalan (CSA) antara pembangkang dan kerajaan lebih diperlukan perdana menteri berbanding pembangkang.Jika pembangkang menerima CSA ketika ditawarkan bekas perdana menteri Muhyiddin, Umno kini sudah berpecah dua.Kerajaan Perikatan Nasional (PN) juga akan berpecah, dan terpaksa bergantung nyawa pada pembangkang.Menerima CSA yang ditawarkan Ismail hari ini ibarat pisau memotong diri buat pembangkang, namun ia terpaksa dibuat demi mengutamakan kepentingan rakyat.Ini kerana parti-parti di dalam kerajaan diberi masa untuk membuat persiapan ke arah Pilihan Raya Umum ke-15 (PRU15) sebagai kerajaan, manakala pembangkang pula dilihat sebagai pendokong polisi kerajaan, nak kritik pun akan kelihatan hipokrit.Apabila rakyat mendapat manfaat daripada CSA, yang mendapat kredit di PRU15 adalah kerajaan dan bukannya pembangkang.Jiwa besar pembangkang yang menerima CSA ini tidak akan dikenang.Buah mangga jiran berjaya dijolok menggunakan galah jiran.Malangnya buah itu jatuh ke rumah jiran sebelah.Begitulah kisah pembangkang hari ini yang berjaya mendesak Muhyiddin sehingga letak jawatan bersama sekumpulan ahli Parlimen Umno.Menerima tawaran CSA yang sama daripada Ismail amat berbeza dengan menerima tawaran yang dikemukakan Muhyiddin meskipun isinya sama.Menerima tawaran Muhyiddin mendekatkan pembangkang ke arah kemenangan PRU15.Menerima atau menolak tawaran Ismail hanya akan menjauhkan pembangkang daripada kemenangan PRU15.Menerima akan menguatkan parti-parti di dalam kerajaan, manakala menolak CSA akan dilihat mengutamakan politik dan tidak mengutamakan rakyat.Pembangkang perlu belajar politik daripada Umno.Mereka sudi membiarkan Ismail menjadi perdana menter, asalkan parti kekal berkuasa.Pembangkang sanggup kehilangan kerajaan asalkan calon perdana menteri tidak ditukar.Jika calon perdana menteri sanggup ditukar, kemungkinan besar politik negara bakal bergolak semula.PRU15 tidak akan bermakna bagi rakyat tanpa akta anti lompat parti.Itulah satu-satunya kebaikan CSA ini yang boleh dibanggakan.Percayalah akta ini akan menjadi akta paling dibenci di PRU15 apabila tiada siapa boleh dibeli untuk melompat bagi mencari angka ajaib 112 jika parti-parti Melayu dalam kerajaan iaitu Umno, PAS dan Bersatu gagal berunding kerusi sempena PRU15.


AS selar kenyataan menteri Israel hapuskan perkampungan Palestin

Amerika Syarikat menyelar kenyataan Menteri Kewangan Israel supaya menghapuskan perkampungan Hawara di Palestin dan menyifatkan ia sebagai "tidak bertanggungjawab" dan "menjijikkan".
“Sama seperti kami mengecam tindakan Palestin menghasut lakukan keganasan, kami juga mengutuk kenyataan provokasi ini yang sama seperti hasutan keganasan,” lapor Agensi Anadolu memetik jurucakap Jabatan Negara Ned Price.
Beliau menggesa Perdana Menteri Israel Netanyahu dan pegawai kanan yang lain untuk turut membantah kenyataan itu.
Menteri Kewangan Bezalel Smotrich berkata Huwara harus "dihapuskan" selepas keganasan yang meletus susulan insiden pembunuhan dua beradik rakyat Israel.


Iran nafi dakwaan tingkat pengayaan uranium kepada 84%

Iran menafikan dakwaan bahawa negara itu meningkatkan lagi pengayaan uranium kepada 84 peratus, sambil mendakwa kegiatan pengayaan uranium tidak melebihi 60 peratus, lapor Agensi Anadolu.
Jurucakap Agensi Tenaga Atom Iran Behrouz Kamalvandi pada Ahad menegaskan bahawa dakwaan media antarabangsa berhubung pengayaan uranium adalah palsu, menurut agensi rasmi negara itu, IRNA.
"Kehadiran zarah atau zarah uranium melebihi 60 peratus semasa proses pengayaan tidak bermakna uranium telah diperkaya melebihi 60 peratus. Pengayaan uranium tidak melebihi 60 peratus sehingga kini," katanya.
Kamalvandi mendakwa Agensi Tenaga Atom Antarabangsa (IAEA) telah menjadi "alat politik," dan situasi ini menjejaskan kebolehpercayaan dan reputasi institusi ini.
Bloomberg, memetik dua diplomat kanan yang tidak dinamakan pada Ahad yang mendakwa bahawa pemeriksa antarabangsa mengesan 84 peratus pengayaan of uranium di kemudahan nuklear Iran pada minggu lepas.
November lalu, Iran mengumumkan keputusan untuk meningkatkan pengayaan uraniumnya di Loji Pengayaan Bahan Api Fordow sebagai tindak balas kepada resolusi yang diluluskan oleh badan pemerhati nuklear Pertubuhan Bangsa-Bangsa Bersatu IAEA.
Ketegangan antara Tehran dan IAEA memuncak susulan siasatan badan pemantau nuklear terhadap "jejak uranium" yang ditemui di tiga tapak nuklear yang tidak diisytiharkan, manakala Iran telah menolak dakwaan itu.


Sorry.


Bintang YouTube kanak-kanak jana pendapatan bagi keluarga

Pereka kandungan kreatif, Raja Faizul Raja Shahriman, 42, pada mulanya hanya merakam aktiviti anak-anaknya seperti berpantun, berteka-teki dan berseloka dalam loghat Negeri Sembilan dan memuat naik di akaun media sosial seperti YouTube secara suka-suka.Bagaimanapun, selepas mendapat reaksi yang positif daripada orang ramai dan mendatangkan hasil lumayan, pemilik akaun “Kumika Kufaizul” mula serius dan menjadikan dua anaknya, Raja Muhammad Mikael, 6, dan Raja Farhana, 8, sebagai tunjang utama.“Boleh dikatakan sumber pendapatan keluarga bergantung sepenuhnya kepada hasil YouTube dan media sosial. Saya selalu menjelaskan kepada anak-anak bahawa hasil pendapatan itu datang daripada apa yang mereka lakukan,” kata Faizul kepada MalaysiaNow.Kini akaun Kumika Kufaizul memiliki 46.3 ribu pengikut dan 3.77 juta tontonan di YouTube.Jumlah pendapatan ini diperoleh hasil daripada jumlah langganan saluran, tontonan kandungan yang dimuat naik dan tontonan iklan.Pada tahun 2020, statistik pendapatan YouTuber menunjukkan kanak-kanak kacukan Rusia-Amerika berusia tujuh tahun yang dikenali sebagai Like Nastya, mampu menjana pendapatan sebanyak RM31.4 juta sebulan.Memiliki langganan sebanyak 68.7 juta dengan 51 juta tontonan, Nastya atau nama sebenarnya Anastasia Radzinskaya menjadi antara YouTuber kanak-kanak yang memiliki pendapatan paling tinggi.Raja Farhana dan Raja Muhammad Mikael bersama ibu dan bapa mereka, Faizul Raja Shahriman dan Siti Nur Bahirah.Keyakinan kanak-kanak bertambahPensyarah Kanan Fakulti Sains Sosial dan Kemanusiaan, Universiti Kebangsaan Malaysia Hilwa Abdullah berkata kecenderungan kanak-kanak untuk menjadi YouTuber berlaku disebabkan pemerhatian dan maklum balas yang diterima daripada persekitarannya.“Menjadi seorang YouTuber itu tidak salah kerana ia juga memerlukan kemahiran dalam menarik perhatian penonton. Bagaimanapun setiap tindakan itu ada baik dan buruk,” katanya yang juga merupakan ahli psikologi kepada MalaysiaNow.“Ibu bapa memainkan peranan penting dalam membimbing kanak-kanak terutama ketika usia yang masih kecil,” katanya dan menambah kerjaya sebagai YouTuber dapat membentuk keyakinan kanak-kanak tetapi tetap perlu dipantau oleh ibu bapa.Beliau bagaimanapun berkata, pendidikan masih perlu diutamakan kerana populariti tidak kekal selama-lamanya.Faizul bersetuju dengan pandangan Hilwa dan berkata dia tetap memastikan anak-anaknya tidak ketinggalan dalam pelajaran.“Pendidikan adalah perkara utama dan saya memandang serius mengenai perkara itu.“Walaupun mereka YouTuber tetapi saya mendidik anak untuk menghabiskan masa dengan aktiviti seperti membaca, melukis dan bermain,” katanya.Sampaikan mesej positifFaizul berkata, dia tetap mengawal masa penggunaan gajet anak-anaknya supaya masih aktif bermain di luar rumah dan mengeluarkan peluh.“Tidak dibenarkan permainan video, saya dan anak-anak akan meluahkan waktu bersama untuk bercerita kerana komunikasi itu penting antara ibu bapa dengan anak-anak”.Kandungan video yang dimuat naik juga dititikberatkan oleh Faizul dalam menyampaikan mesej positif melibatkan hubungan kekeluargaan.Faizul akan memastikan setiap rakaman yang diambil mempunyai makna tersendiri sekali gus dapat mendidik penonton dalam memberikan contoh yang baik kepada mereka.“Saya akan menyediakan kandungan yang sesuai dan mempunyai unsur didikan kerana anak-anak masih kecil.“Saya ingin menyampaikan mesej positif kepada orang ramai dan ini secara tidak langsung membuatkan saya memperbaiki diri”.